ProtectHealth terima dua anugerah, usaha bantu tahap kesihatan negara

KUALA LUMPUR 14 Dis – ProtectHealth Corporation Sdn. Bhd. (ProtectHealth) menerima dua anugerah iaitu ‘Outstanding COVID-19 Vaccination Delivery of the Year’ dan ‘Asia Pacific Outstanding Business Leader Lifetime Achievement Award’ pada 10 dan 13 Dis 2021 lalu.

Ketua Pegawai Eksekutifnya, Datuk Dr Anas Alam Faizli berkata anugerah itu bukti dedikasi ProtectHealth selain pengiktirafan terhadap keupayaan serta kepimpinan menguruskan inisiatif berskala nasional dan menerajui kerjasama awam-swasta dalam penjagaan kesihatan.

“Anugerah ini juga merupakan penghormatan dan penghargaan atas usaha kolektif tanpa jemu semua pekerja dan rakan kongsi ProtectHealth melalui PeKa B40 dan Program Imunisasi COVID-19 Kebangsaan (PICK).

“Perjuangan ini masih belum selesai dan ProtectHealth akan terus membantu Kementerian Kesihatan Malaysia (KKM) dan kerajaan dalam semua usaha kesihatan negara,” katanya menerusi satu kenyataan media semalam.

ProtectHealth dianugerahkan Outstanding COVID-19 Vaccination Delivery of the Year di GlobalHealth Asia Pacific Awards 2021 yang dianjurkan oleh GlobalHealth and Travel (GHT).

Dr Anas pula menerima anugerah Asia Pacific Outstanding Business Leader Lifetime Achievement Award di Asia Pacific Outstanding Business Leader Achievement Awards oleh Institut Strategik KSI untuk Asia Pasifik (KSI).

“KSI merupakan salah satu badan pemikir bebas terkemuka di rantau ini, ia ditubuhkan bagi memberikan khidmat nasihat strategik, taklimat eksekutif peringkat tinggi, persidangan antarabangsa, dasar meja bulat dan sidang kemuncak peringkat kebangsaan.

“Sehingga 12 Dis lalu, ProtectHealth melalui pengamal perubatan swasta dan NGO kesihatan telah menyumbang 46 peratus atau lebih 28 juta dos dalam PICK,” katanya.


TD terima kenderaan, persenjataan baharu

KUALA LUMPUR, 8 Mac – Tentera Darat Malaysia menerima aset dan persenjataan baharu pada Majlis Penyerahan Aset Tentera Darat (TD) di 92 Depot Kenderaan Pusat (92 DKP), Kem Batu Kentonmen, semalam.

Menurut kenyataan dikongsi di Facebook Berita Tentera Darat Malaysia majis itu disempurnakan oleh Panglima Tentera Darat (PTD), Jeneral Tan Sri Zamrose Mohd Zain.

Pada majlis itu Tentera Darat (TD) menerima beberapa perolehan baharu bagi Kenderaan Jenis B (KJB) dan persenjataan dalam majlis tersebut yang merupakan Trak 1 Tan GS Cargo, Trak 1 Tan Fitted For Radio (FFR), Trak 3 Tan dan 1 Tan FFR untuk MALBATT 850 serta bas 44 penumpang.

Penerimaan senjata pula adalah sebanyak 280 laras senjata yang diperolehi pada penghujung Feb melibatkan 40 laras Sniper M107A1 50 Caliber yang akan diserahkan kepada pasukan infantri dan 240 laras FN MINIMI 5.56 Mk3 Light Machine Gun untuk kegunaan operasi TD.

Penerimaan aset baharu itu bertepatan dengan Tonggak Pertama Perintah Ulung PTD Ke-28 iaitu Kelangsungan Misi dan Kesiagaan dimana penumpuan kepada perolehan dan penyelenggaraan aset-aset bagi memastikan kesiagaan tempur TD berada di tahap terbaik untuk sebarang aturgerak operasi.

Turut hadir, Timbalan Panglima Tentera Darat, Leftenan Jeneral Datuk Seri Mohammad Ab Rahman dan Ketua Staf Tentera Darat, Leftenan Jeneral Datuk Subari Tomo.


Semut, Raya and Sumatera

The word Samudra is not the origin for the name Sumatra, the second largest (after Borneo) of the Greater Sunda Islands in the Malay Archipelago.  Samudra was not known to the early Arabs, even though the region was known to them as far back as the Umayyad period and during the early Abbasids.

Early Arabs and Persians knew about Zabaj, which to them included both the Javanese kingdom and empire, as well as the Sumatran empire (Sribuza). Sribuza was known to the Chinese in their earlier texts (before 900) as Shih-li-fo-shih and later as San-fo-ch’i (Sriwijaya).  Arab sailors were nevertheless familiar with the name ‘Samudra’ – later used to be inclusive of the whole island of Sumatra.  They frequented Fanṣūr (Barus) and Ramni (Lamri) and especially Samara in the northeast of Sumatra.

Samudra in Bahasa Melayu means ‘sea’ or ‘ocean.’  Derived from Sanskrit, its significance and historical relevance to Sumatra, had nothing to do with the ‘sea’ or ocean.’  Sumatra has its origins from two Bahasa Melayu words: semut and raya, which means ‘great ant.’ Syed Muhammad Naquib al-Attas draws his interpretation from Hikayat Raja Pasai (Hikayat), one of the earliest indigenous sources, believed to be a work of the fourteenth century, and a few earlier sources.

In his book titled Historical Fact and Fiction (2011), al-Attas tells us that the story of the ‘great ant’ came from Merah Silau, a central figure of historical consciousness in the Hikayat. It was narrated that he encountered an ant as large as a cat. This episode was what made him decide to call the place where he would establish his dominion as Semutra, from Semutra (ya). References to Samura, spelt as Samaṭar, Samuṭra, Shumuṭra or Sumuṭra are found in the writings of early geographers, navigators travellers in the 13th, 14th and 15th centuries.  From these, we learned that the name Samudra was spelled with the letter ‘t’ (ṭā’), and never with the letter ‘d’ (dāl).

The name Sumatra created quite a considerable amount of educated conjectures among European scholars and historians of the Malay Archipelago since William Marsden wrote his History of Sumatra in 1783. At that time the name Sumatra was already known and applied to name the whole island.

Professor al-Attas, founder and first director of the International Institute of Islamic Thought and Civilization, International Islamic University Malaysia in 1987 was highlighting some problems in the historiography and history of Islam in the Malay Archipelago. In this instance, he was refuting the many versions of the name, and how it has been erroneously believed to be from the Sanskrit Samudra or Suwarna. N. J. Krom, a  Dutch scholar in 1941 wrote on the name Sumatra in which Arabic, Chinese, Portuguese, French, Dutch and English, as well as Sanskrit and Latin versions of the possible origin were discussed.

The European scholars and historians mainly conducted their study in their various languages using the roman script; hence different spellings and confusions to the name emerged. Since the name is of an island, many have assumed as to its connection to the sea or ocean, or with much gold to be found there, hence Suwarna.  One finds the second meaning from al-Biruni’s book on India, The Indica (circa 1030).

Al-Biruni said that the Hindus called the islands of Sumatra and Java Suwarnadib, i.e. Suvarnadvipa; the Gold islands. It was said that there, much gold can be panned out from the earth.  The Ptolemaic ‘Golden Chersonese’ is also thought to refer to the island of Sumatra (and the Malay Peninsular). Sumatra as an island where much gold is to be found was mentioned by early Arab authors who would have derived their knowledge from the Eqyptian geographer (2nd century) and through  al-Khawarizmi in the 9th century.

Al-Attas states that the name Sumatra for the whole island  has been applied by historians  since between 1300 and 1400. Arabic manuscripts of the 9th century onwards referring to the island were only consulted after the rise of Arabic studies in Europe, and then only quite recently by scholars and historians of the Malay Archipelago in the late 19th and early 20th centuries. Earlier in the 9th and 10th centuries, the names Ramni and Sribuza (Sriwijaya) respectively  referred to parts of the island.  With the gradual spread of Islam from the north of the island,  and the establishment of the first Islamic kingdom of Pasai probably in the 9th and 10th centuries, the Malay name Semutra emerged to indicate that region.

When the Malays gradually became Muslims, they took the name Sumatra for the island “generally deriving it from Semutra to memorialize the story of the founding of Pasai as the original Muslim kingdom where Islam took root to finally encompass the island” (al-Attas, 8-9). The Arabs, who did not have the Bahasa Melayu vowel ‘e’ in their vocal system, could have vocalized the ‘se’ of Semutra as either ‘sa’ or ‘su’, thus reading it not only as Samuṭra or Sumuṭra, but Sumatra.

There was also Samandara in Ming Chinese records corresponding to 1403, which the Chinese pronounced as Su-men-ta-la. And the empirical basis for the episode of the large ant?  Al-Attas relied on a report compiled at the end of the 10th century from earlier sources. Here we find one Muḥammad ibn Bābishād reporting that in the northern parts of Sumatra, there were “extremely large ants, particularly in the island of Lamri where they are enormous” (p.12).


Astrazeneca diberi hanya di PPV Khas, orang ramai boleh daftar secara sukarela

PUTRAJAYA 28 April. – Kerajaan akan memulakan pemberian suntikan vaksin jenis AstraZeneca kepada mereka yang mendaftar secara sukarela di Pusat Pemberian Vaksin (PPV) khas yang bakal diwujudkan tidak lama lagi.

Menteri Penyelaras Program Imunisasi COVID-19 Kebangsaan Khairy Jamaluddin berkata, orang ramai yang mendaftar secara sukarela di PPV berkenaan akan diberikan vaksin itu berdasarkan ‘siapa cepat dia dapat’.

Katanya langkah itu dibuat bagi menangani ketakutan dan kegusaran rakyat terhadap vaksin itu, selain tidak mahu mengganggu program imunisasi yang sedang berjalan.

“Saya dan Datuk Seri Dr Adham Baba (Menteri Kesihatan) telah berbincang dengan teliti tentang AstraZeneca… kita tidak mahu membazirkan vaksin yang berkesan dan selamat ini tetapi dalam masa sama kita memahami bahawa sains dan juga fakta tidak dapat mengatasi kebimbangan orang ramai.

“Kita akan membuka PPV khas bagi vaksin ini (AstraZeneca) dan ia tidak akan diberi di PPV biasa… maka mereka yang telah melihat segala data berkenaan vaksin itu boleh tampil untuk mendaftar secara sukarela,” katanya dalam sidang media bersama Dr Adham mengenai perkembangan Program Imunisasi COVID-19 Kebangsaan di sini hari ini.

Beliau berkata satu sistem tempahan janji temu akan dibuka kepada sesiapa berusia 18 tahun ke atas dan ia tidak dikhaskan kepada golongan dalam fasa kedua sahaja.

“Kita akan membuat penilaian saringan pra pemvaksinan di PPV khas tersebut kepada mereka yang mendaftar dan setelah kita dapati mereka layak untuk terima, mereka akan diberikan vaksin tersebut,” katanya.

Beliau berkata bagi mereka yang sudah mendapat tarikh janji temu termasuklah warga emas, mereka tidak perlu risau kerana mereka akan diberikan vaksin Pfizer.

Khairy berkata hanya AstraZeneca sahaja diberi di PPV khas ekoran kebimbangan terhadap vaksin itu yang mungkin menyebabkan darah beku, dan memandangkan tiada kegusaran terhadap vaksin lain iaitu Pfizer dan Sinovac, kedua-dua vaksin itu akan terus diguna pakai di PPV lain.

“Hasil perbincangan dengan Ketua Pengarah Kesihatan, seperti dipersetujui pemberikan vaksin AstraZeneca ialah selang 12 minggu sebagaimana disyorkan Pertubuhan Kesihatan Sedunia (WHO).

Beliau mengulangi bahawa risiko pembekuan darah daripada vaksin AstraZeneca adalah empat kes dari satu juta vaksin iaitu 0.000004 peratus, berbanding dijangkiti COVID-19 (16.5 peratus), menghisap rokok (0.8 peratus), pil perancang (0.05 hingga 0.12 peratus).

Sementara itu, Khairy juga berkata vaksin AstraZeneca juga ditawarkan kepada Kerajaan Negeri Sarawak berikutan kebimbangan negeri itu untuk mengadakan Pilihan Raya Negeri (PRN), agar program imunisasi dapat diselesaikan dengan cepat sebelum Ogos tahun ini.


Kemalangan Gerik: Polis rakam percakapan pemandu Toyota Hilux dalam masa terdekat

Ketua Polis Perak Datuk Mior Faridalathrash Wahid berkata pemandu wanita berusia 53 tahun itu kini dirawat di Hospital Jeli, Kelantan akibat kecederaan di bahagian dada dan paru-paru.

“Setakat ini, polis sudah merakam percakapan dua penumpang Toyota Hilux berkenaan,” katanya pada sidang media di Ibu Pejabat Polis Kontinjen Perak di sini hari ini.

Dalam kejadian pada 3.45 petang Sabtu lepas, Toyota Hilux dari arah Gerik ke Jeli itu dipercayai telah hilang kawalan lalu memasuki laluan bertentangan sebelum bertembung dengan kenderaan pelbagai guna Perodua Alza yang dinaiki lima sekeluarga berkenaan.

Mangsa yang maut dikenali sebagai Ahmad Khomaini Baba, 32, isterinya Siti Aishah Mohd Rodhi, 32, bapa dan ibu Siti Aishah iaitu Mohamad Rodhi Othman, 64 dan Sharifah Rohana Syed Sagaf, 59 serta anaknya Zara Hana Ahmad Khomaini, 6.


Calon BN yang digugurkan akan dipertimbang bertanding kerusi Parlimen – Ahmad Zahid

MELAKA, 6 Nov – Penyandang kerusi Dewan Undangan Negeri (DUN) yang digugurkan atau tidak dicalonkan pada Pilihan Raya Negeri (PRN) Melaka 20 Nov ini, akan dipertimbang bagi kerusi Parlimen pada Pilihan Raya Umum (PRU) akan datang.

Pengerusi Barisan Nasional (BN) Datuk Seri Dr Ahmad Zahid Hamidi berkata langkah yang diambil BN ketika ini adalah satu pendekatan baharu dan berani, dalam memenuhi kriteria WALI (winnable, acceptable and likeable) yang diutarakan sebelum ini.

“Ahli Dewan Undangan Negeri (ADUN) yang digugurkan sudah memberi khidmat cemerlang kepada parti selama dua dan tiga penggal atau lebih. Kepada mereka ini, parti mengucapkan ribuan terima kasih dan diharap membantu calon baharu.

“Kepada mereka yang tidak dicalonkan, insya-Allah mereka akan dipertimbangkan pada masa depan atau bagi kerusi Parlimen pada PRU nanti. Apa yang lebih utama ialah memenangkan parti yang menaungi kita selama ini,” katanya dalam satu hantaran di Facebooknya hari ini.

Terdahulu, Timbalan Pengerusi BN Datuk Seri Mohamad Hasan berkata, BN mempertaruhkan 86 peratus calon muka baharu, di samping mengekalkan empat penyandang untuk PRN Melaka.

Beliau dipetik sebagai berkata empat penyandang berkenaan ialah Ketua Menteri Datuk Seri Sulaiman Md Ali, Exco Kesihatan dan Anti Dadah Datuk Rahmad Mariman, Exco Pelancongan, Kebudayaan dan Warisan Datuk Muhammad Jailani Khamis serta Datuk Zaidi Attan.

PRN Melaka diadakan ekoran pembubaran DUN pada 4 Okt lepas susulan empat ADUN menarik sokongan terhadap kepimpinan Sulaiman sebagai Ketua Menteri Melaka, ketika itu. – BERNAMA


Tempahan slot kuarantin pekerja asing dibuka – Saravanan

PUTRAJAYA, 2 Mac – Majikan boleh membuat tempahan slot kuarantin bagi pekerja asing yang dijangka masuk ke dalam negara mulai bulan ini, kata Menteri Sumber Manusia Datuk Seri M. Saravanan.

Beliau berkata tempahan boleh dibuat setelah pekerja asing lulus pemeriksaan kesihatan dan dikeluarkan Visa Dengan Rujukan (VDR) menerusi platform Sistem Pengurusan Berpusat Pekerja Asing (FWCMS) di https://fwcms.com.my/.

VDR merujuk kepada visa yang dikeluarkan Pejabat Perwakilan Malaysia di luar negara kepada seseorang yang bukan warganegara, bagi membolehkan individu berkenaan masuk ke Malaysia selepas visa diluluskan oleh ibu pejabat Jabatan Imigresen.

Saravanan berkata lokasi pusat kuarantin adalah terhad dan berada di sekitar Lembah Klang merangkumi hotel seperti yang terdapat dalam senarai pusat kuarantin swasta yang telah diluluskan oleh Agensi Pengurusan Bencana Negara (NADMA).

“Anggaran kos kuarantin adalah antara RM2,000 dan RM3,000 merangkumi penyediaan penginapan, makan minum (tiga kali sehari), pengangkutan ke pusat kuarantin serta ujian saringan COVID-19 semasa dalam tempoh kuarantin,” katanya dalam kenyataan hari ini.

Katanya setakat semalam 171,133 permohonan penggajian pekerja asing telah diterima sejak ia dibuka bermula 15 Feb lepas melibatkan sektor perkilangan (118,967), perkhidmatan (21,040), perladangan (15,787), pembinaan (12,252) serta pertanian (3,087).

Mesyuarat Jemaah Menteri pada 10 Dis lepas telah bersetuju untuk pengambilan pekerja warga asing dalam sektor yang dibenarkan bagi penggajian pekerja asing.- BERNAMA


Agong, Permaisuri zahir ucapan Hari Pahlawan kepada ATM, PDRM

KUALA LUMPUR 31 Julai – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan selamat Hari Pahlawan kepada seluruh warga Angkatan Tentera Malaysia (ATM) dan Polis Diraja Malaysia (PDRM).

Istana Negara menerusi laman Facebook rasmi hari ini, memaklumkan Seri Paduka berdua turut menzahirkan penghargaan kepada para perwira ATM dan PDRM khususnya yang bertugas di barisan hadapan atas pengorbanan tanpa mengira masa serta penat lelah dalam membantu memerangi penularan wabak COVID-19.

“Selaku Ketua Utama Negara dan pemerintah tertinggi ATM, Seri Paduka amat menyanjung tinggi dan merakamkan setinggi penghargaan atas jasa, khidmat bakti dan pergorbanan yang dicurahkan oleh pahlawan-pahlawan dalam melindungi kedaulatan dan keselamatan tanah air tercinta,” menurut hantaran tersebut.

Al-Sultan Abdullah dan Tunku Azizah turut menzahirkan setinggi penghargaan kepada seluruh keluarga para pahlawan dan perwira yang telah terkorban semasa bertugas dan melindungi kedaulatan serta keselamatan negara.

“Seri Paduka Baginda berdua mendoakan semoga roh mereka yang terkorban dicucuri rahmat oleh Allah SWT dan ditempatkan bersama para solihin. Berjuang demi negara,” menurut hantaran itu.


RM10,000 bantu pembangunan sukan bola jaring Melaka

PAYA RUMPUT 3 Ogos – Peruntukan sebanyak RM10,000 diumumkan Exco Pendidikan dan Teknologi negeri Datuk Rais Yasin kepada pasukan bola jaring Majlis Sukan Sekolah-Sekolah Negeri Melaka (MSSNM).

Beliau mengumumkan insentif itu dalam ucapan perasmian Kejohanan Bola Jaring MSSNM Piala Exco Pendidikan dan Inovasi Melaka di Kompleks Sukan Krubong di sini, hari ini.

Katanya, peruntukan itu disalurkan bagi membantu pembangunan sukan itu di peringkat akar umbi memandangkan ia kini turut melibatkan atlet dalam kalangan pelajar-pelajar sekolah.

“Seperti dalam Kejohanan Bola Jaring MSSNM Piala Exco Pendidikan dan Inovasi Melaka yang diadakan ini, ia melibatkan sebanyak 1,650 atlet dalam kalangan pelajar dan 128 sekolah menengah yang terlibat.

“Pada masa sama, ia turut melibatkan seramai 520 jurulatih dalam kalangan guru sekolah yang terbabit untuk memastikan keadaan pelajar dari sudut jasmani terjaga.

“Saya harap dengan kejohanan yang diadakan seperti ini dapat melahirkan lebih ramai atlet berkualiti ke peringkat negeri, antarabangsa dan lebih tinggi,” katanya.

Beliau berkata demikian dalam sidang media selepas merasmikan Kejohanan Bola Jaring MSSNM Piala Exco Pendidikan dan Inovasi yang berlangsung dari semalam hingga esok.

Ujarnya, keterlibatan pelajar dalam program jasmani itu memberi impak positif selepas tempoh dua tahun pandemik COVID-19 melanda dunia membataskan pergerakan dan pergaulan.

“Setelah hampir dua tahun terkurung, belajar di rumah, belajar di sekolah tanpa kebenaran untuk bersukan, kini saya melihat dengan adanya program atau kejohanan berskala besar ini memberi ruang kepada pelajar dan guru untuk melepaskan tekanan menerusi sukan,” katanya.

Dalam pada itu, beliau turut mengucapkan tahniah dan terima kasih kepada Sekolah Sukan Negeri (SSN) Sekolah Menengah Kebangsaan (SMK) Seri Kota sebagai pengelola kejohanan terbabit.


Misi besar skuad Hang Tuah

Pemain pertahanan kelahiran Kedah, Khairul Helmi Johari berkata, misi itu bukan mustahil dicapai memandangkan skuad Hang Tuah sudah melakukan persiapan rapi sejak awal musim.

Tonggak pertahanan Kedah sejak 2007 itu, bahkan percaya kudrat yang masih ada padanya bersama pemain lain mampu membawa MUFC menghuni kedudukan tiga terbaik musim ini.

“Diikutkan semua pasukan menyasarkan kedudukan lima terbaik, tetapi melihat kepada persiapan dan keserasian semua pemain, saya yakin kita boleh berada dalam kelompok tiga teratas.

“Apapun, saya akan cuba untuk memastikan benteng pertahanan pasukan terus ampuh dan kita tidak keciciran mata dalam saingan liga yang akan bermula Mac depan,” katanya.

Pemain sayap, Wan Zaharulnizam Wan Zakaria yang pertama kali menyarung jersi Hijau Putih pula berharap ‘kepulangannya’ ke pasukan Liga Super akan membawa tuah buat pasukan.

“Sebelum ini saya beraksi dengan kelab Liga Premier dan alhamdulillah tahun ini saya berjaya kembali ke kancah Liga Super. Jadi, tekad saya ialah untuk lakukan yang terbaik demi membantu pasukan menjaringkan gol.

“Insya-Allah dengan sokongan padu daripada semua, kami yakin untuk menembusi tembok lima terbaik sepanjang aksi liga musim ini,” katanya yang mesra disapa ‘Kecik’.

Sementara itu, penyerang import baharu Melaka United Alex dos Santos Gonçalves pula menyatakan keterujaan apabila buat pertama kalinya beraksi dalam saingan Liga Malaysia musim ini.

Tonggak kelahiran Brazil itu mengakui tidak perlu berfikir panjang untuk menyertai MUFC memandangkan dia banyak mendengar perkembangan positif kelab ini daripada rakannya yang pernah beraksi di Malaysia sebelum ini.

“Saya sangat gembira berada di sini. Terima kasih semua yang membantu saya untuk beraksi di Malaysia buat kali pertama. Ia suatu perasaaan yang sukar digambarkan.

“Saya tidak boleh menjanjikan sesuatu yang besar, tetapi apa yang boleh saya katakan ialah saya akan berikan yang terbaik untuk menjaringkan seberapa banyak gol yang boleh bagi membantu pasukan musim ini,” katanya yang akan bergandingan dengan seorang lagi penyerang import dari Montenegro, Stefan Nikolic.

Bagi Manuel Gelito Ott, 28, yang akan beraksi di posisi tengah pula memaklumkan dirinya kian selesa bersama pasukan sejak tiba di Malaysia bulan lalu.

Pemain berdarah kacukan Filipina-Jerman itu turut yakin skuad dikendalikan Zainal Abidin Hassan mempunyai kualiti yang cukup untuk menyaingi kelab lain musim ini.


PICK remaja bermula hari ini, libatkan 3.2 juta remaja

PUTRAJAYA 20 Sept – Program Imunisasi COVID-19 Kebangsaan (PICK) Remaja dimulakan secara rasmi hari ini dengan menyasarkan penglibatan 3.2 juta remaja berusia 12 hingga 17 tahun, kata Menteri Kesihatan Khairy Jamaluddin.

Beliau berkata, pelaksanaan PICK Remaja dilakukan melalui beberapa kaedah antaranya secara jangkau luar (outreach) ke sekolah atau institusi secara berjadual, suntikan di klinik kesihatan dan hospital serta kaedah jumpa terus (walk-in) di pusat pemberian vaksin (PPV) terpilih di seluruh negara.

“Remaja yang menerima suntikan vaksin COVID-19 perlu hadir bersama ibu bapa atau penjaga bagi menandatangani borang persetujuan terima vaksin,” katanya serta menambah remaja yang mempunyai masalah kesihatan akan diberi pengecualian daripada menerima suntikan vaksin.

Dalam sidang media bersama Menteri Kanan Pendidikan Datuk Dr Radzi Jidin sempena Kick-Off PICK Remaja di Sekolah Menengah Kebangsaan (SMK) Putrajaya Presint 8(1) di sini hari ini, Khairy berkata, senarai PPV khas untuk remaja mendapatkan suntikan vaksin COVID-19 secara jumpa terus akan diumumkan esok.

Khairy berkata, pelaksanaan PICK Remaja adalah penting sebagai persediaan untuk pembukaan sekolah pada Oktober ini bagi memastikan risiko jangkitan di sekolah dapat dikurangkan serta mencegah kejadian kluster dan kes dalam kalangan warga sekolah.

Pada 12 September lalu, Radzi mengumumkan sesi persekolahan akan dimulakan secara bersemuka mulai 3 Oktober depan mengikut fasa dalam Pelan Pemulihan Negara (PPN) dan menggunakan kaedah penggiliran murid secara mingguan.

Menurutnya, terdapat peningkatan daripada 12,620 kes pada 2020 kepada 400,668 kes pada tahun ini iaitu setakat 16 September lalu dengan 256,569 kes daripada jumlah tersebut melibatkan murid sekolah dan 42,381 kanak-kanak prasekolah.

Beliau berkata PICK Remaja telah dimulakan lebih awal di Sarawak pada 8 September dan Wilayah Persekutuan Labuan pada 11 Sept selepas kadar vaksinasi di negeri dan wilayah tersebut mencapai 80 peratus.

PICK Remaja di Sabah pula dimulakan pada 16 September kerana sebahagian besar remaja tinggal di kawasan pedalaman dan memerlukan lebih masa bagi aktiviti jangkau luar, katanya.

CITF-A dalam kenyataan sebelum ini menyasarkan 60 peratus remaja berusia antara 12 dan 17 tahun mendapat sekurang-kurangnya satu dos vaksin COVID-19 pada November ini, dan 80 peratus mendapat dos lengkap sebelum sekolah dibuka pada sesi 2022.

Hari ini, seramai 323 pelajar SMK Putrajaya Presint 8(1) yang terdiri daripada 156 pelajar tingkatan empat dan 167 tingkatan lima menerima vaksin COVID-19 jenis Pfizer-BioNTech.


Pensyarah UTeM wakili Malaysia kongsi kepakaran telekomunikasi

DURIAN TUNGGAL 21 Februari – Pensyarah bidang telekomunikasi Universiti Teknikal Malaysia Melaka (UTeM) mewakili Malaysia berkongsi kepakaran dalam membangunkan telekomunikasi masa hadapan dunia.

Beliau adalah Prof Madya Dr Imran Mohd Ibrahim dari Fakulti Kejuruteraan Elektronik dan Kejuruteraan Komputer (FKEKK) UTeM yang mewakili Malaysia Technical Standard Forum Berhad (MTSFB) dan Suruhanjaya Komunikasi dan Multimedia Malaysia (SKMM) ke mesyuarat ITU Working Party 5D (ITUR-WP5D) Geneva, baru-baru ini.

ITUR-WP5D merupakan forum di bawah International Telecommunication Union bagi berkongsi kepakaran dan merangka pembangunan spesifikasi teknologi telekomunikasi untuk masa hadapan peringkat global.

Perkongsian ini melibatkan lebih 100 tenaga pakar dari 100 negara, antaranya Amerika Syarikat, China, Great Britain, Jepun, Korea Selatan dan India.

Naib Canselor UTeM, Profesor Ts Dr Massila Kamalrudin berkata, ini merupakan pengiktirafan bagi kepakaran dimiliki UTeM dalam mencorak dan membangunkan teknologi telekomunikasi.

Katanya, selaku universiti awam teknikal berprestij, UTeM sentiasa peka dan menerajui arus kemodenan telekomunikasi global termasuk pembangunan teknologi 6G dan penambahbaikan pelaksanaan teknologi 5G.

“Kita turut memperhalusi kemodenan komunikasi besar-besaran, antara peranti telekomunikasi dalam sektor kesihatan dan automotif dunia yang berfokuskan kepada kenderaan tanpa kendalian manusia.

Ujar Imran hasil perkongsian itu wakil dari setiap negara akan memberikan laporan terperinci kepada kementerian dan badan berkaitan di peringkat negara masing-masing.


Kanak-kanak tunggang basikal lajak secara berbahaya di Lekas, video lama

SEREMBAN, 16 April – Polis menjelaskan video tular berdurasi 44 saat di laman sosial Facebook yang memaparkan sekumpulan kanak-kanak menunggang basikal lajak secara berbahaya di Lebuhraya Kajang-Seremban (Lekas) hari ini, merupakan video lama.

Ketua Polis Daerah Seremban ACP Nanda Maarof berkata semakan mendapati kejadian tersebut dipercayai berlaku pada September 2019 sekitar pukul 1 tengah hari di Kilometer (KM) 39 hingga KM 40 di lebuh raya berkenaan.

“Kejadian yang berlaku berhampiran susur masuk ke arah Ampangan di sini itu, menunjukkan kira-kira 10 kanak-kanak menunggang basikal lajak dengan membuat aksi berbahaya.

Bahagian Siasatan dan Penguatkuasaan Trafik Daerah Seremban sering menjalankan penguatkuasaan serta pemantauan di lokasi kegiatan basikal lajak dan hasilnya kegiatan ini semakin berkurangan,” katanya dalam kenyataan malam ini.

Beliau berkata polis akan mengambil tindakan tegas terhadap kesalahan lalu lintas termasuk aktiviti basikal lajak mengikut Kaedah 35(2) dan Kaedah 35(3) LN165/59, dengan basikal ditunggang perlu dipasang lampu hadapan dan belakang bagi menunjukkan cahaya putih serta merah yang boleh dilihat dalam jarak munasabah.

Katanya menerusi Kaedah 42(1) LN165/59 pula, tiada seorang pun boleh menunggang basikal di atas jalan melainkan dilengkapi dengan brek efektif yang beroperasi secara berasingan pada kedua-dua tayar dan loceng.

Nanda berkata tindakan undang-undang juga boleh diambil ke atas ibu bapa dan penjaga mengikut Seksyen 33 Akta Kanak-kanak 2001 kerana membiarkan anak-anak tanpa pengawasan berpatutan, yang boleh didenda tidak lebih RM20,000 atau penjara tidak melebihi lima tahun atau keduanya sekali, jika sabit kesalahan. – BERNAMA


200 unit dron sedia dihantar ke lokasi hotspot banjir

KUALA LUMPUR, 20 Okt – Sebanyak 200 unit dron sedia untuk dihantar ke lokasi hotspot banjir di seluruh negara sebagai langkah awal menghadapi musim tengkujuh tidak lama lagi, kata Menteri Sains, Teknologi dan Inovasi Datuk Seri Dr Adham Baba.

Beliau berkata usaha Pasukan Petugas Kecemasan Perkhidmatan Dron Khas (PTK2Dron) 2022 di bawah penyelarasan Malaysia Research Accelerator for Technology and Innovation (MRANTI) itu dapat menyokong dan membantu kerja menyelamat oleh agensi pengurusan bencana.

“Menerusi PTK2Dron 2022 ini, usaha dapat dilipat gandakan dalam membantu lebih banyak kawasan yang terjejas banjir. MOSTI (Kementerian Sains, Teknologi dan Inovasi) yakin, kerjasama ini berupaya memastikan bantuan boleh dihulurkan kepada mangsa banjir secepat mungkin,” katanya.

Beliau berkata demikian pada Majlis Pengumuman Persediaan PTK2Dron 2022 sempena Persidangan Dron Global 2022 di Pusat Pameran dan Konvensyen Perbadanan Pembangunan Perdagangan Luar Malaysia di sini hari ini.

Menurutnya syarikat yang layak berdasarkan ketersediaan juruterbang dan peralatan akan dilatih serta ditugaskan untuk menyediakan perkhidmatan pengawasan, pemantauan dan penghantaran ke hotspot yang telah dikenal pasti.

Selain itu, katanya perbincangan awal telah diadakan bersama agensi penyelamat dan penguat kuasa antaranya Pihak Berkuasa Penerbangan Awam Malaysia, Jabatan Ukur Peta Malaysia, Jabatan Bomba dan Penyelamat Malaysia dan Polis Diraja Malaysia.

Hujung tahun lepas, PTK2Dron diatur gerak ke beberapa lokasi banjir di Selangor dengan lebih 20 unit dron diaktifkan bagi kerja pemantauan dan penghantaran bekalan asas seperti ubat-ubatan, makanan dan power bank, khususnya di kawasan yang sukar dicapai.

Dr Adham berkata dengan menggunakan teknologi dron taktikal, visual dari udara diperoleh bagi membantu agensi pengurusan banjir menilai keadaan semasa kawasan yang terjejas akibat banjir.

“Berdasarkan pengalaman yang diperoleh ketika membantu operasi pengurusan banjir pada hujung tahun lepas, MOSTI dan MRANTI terus berusaha mencari kaedah terbaik pengendalian dron ketika berlaku bencana khususnya banjir,” katanya.


Malaysia lebih bersedia hadapi lonjakan kes Omicron – Khairy

KUALA LUMPUR, 1 Feb – Malaysia dilihat lebih bersedia untuk menangani lonjakan kes COVID-19 varian Omicron selain berpengalaman dalam melindungi golongan rentan, kata Menteri Kesihatan Khairy Jamaluddin.

Dalam tweetnya hari ini, Khairy berkata keadaan tidak sama seperti Jun hingga September tahun lepas kerana kini, negara lebih bersedia susulan pelaksanaan vaksinasi di bawah Program Imunisasi COVID-19 Kebangsaan (PICK).

“Lebih sebulan lepas, saya berkata bahawa kita menjangkakan Omicron akan menjadi dominan di sini seperti yang berlaku di tempat-tempat lain dan apabila ia berlaku, kes akan meningkat. Itulah, sebabnya kita mempercepatkan program pemberian suntikan dos penggalak.

“Kini, kita dapat melihat ramalan peningkatan cepat kes. Bagaimanapun, tidak perlu panik. Terdapat petunjuk kukuh untuk penyahgadingan antara kesan yang teruk dengan jumlah kes,” katanya.

Beliau berkata program vaksinasi untuk orang dewasa, remaja dan tidak lama lagi untuk kanak-kanak berumur 5 hingga 12 tahun berjalan lancar dengan penggunaan hospital masih terkawal.

Khairy berkata dengan lebih 50 peratus individu dewasa dan hampir 70 peratus warga emas telah menerima dos penggalak COVID-19 masing-masing, beliau berharap semua pihak dapat mengharungi gelombang Omicron melalui pendekatan teliti yang ditentukur dan berkadaran.


PM harap pemberian BKC bermula esok ringankan beban rakyat

KUALA LUMPUR, 5 Sept – Perdana Menteri Datuk Seri Ismail Sabri Yaakob berharap pengkreditan Bantuan Khas COVID-19 (BKC) bagi Fasa Satu bermula esok sedikit sebanyak mampu meringankan beban rakyat yang terkesan akibat COVID-19.

Menerusi hantaran di laman Facebook beliau hari ini, Ismail Sabri berkata dana berjumlah RM3.1 bilion telah pun disalurkan kepada institusi perbankan yang berkaitan untuk pembayaran BKC.

“BKC ini akan memanfaatkan seramai 10 juta penerima yang memfokuskan kumpulan sasar terdiri daripada kategori miskin tegar, B40 dan M40 serta golongan bujang yang berkelayakan,” katanya.

Pada Rabu, Ismail Sabri berkata beliau mengambil maklum isu kelewatan bayaran BKC yang sepatutnya dilaksanakan bulan lepas dan berikutan itu, telah mengarahkan Kementerian Kewangan menyegerakan pembayaran.


Tiga cedera, tujuh selamat van terbabas di Pulau Pangkor

LUMUT, 4 Mei – Tiga individu cedera ringan manakala tujuh yang lain selamat selepas van dinaiki mereka terbabas di bahu jalan di Jalan Teluk Nipah, Pulau Pangkor petang tadi.

Jurucakap Bilik Gerakan Jabatan Bomba dan Penyelamat Malaysia (JBPM) Perak berkata pihaknya menerima panggilan kecemasan berhubung kemalangan tersebut pada 5.02 petang.

“Kenderaan tersebut dinaiki 10 orang termasuk pemandu. Tiga daripadanya cedera ringan manakala bakinya tidak mengalami sebarang kecederaan,” katanya dalam kenyataan hari ini.

Menurut jurucakap itu kejadian dipercayai berpunca akibat pemandu van berkenaan hilang kawalan ke atas kenderaannya dan usaha mengeluarkan mangsa kemudian turut dibantu orang ramai.


Kes baharu COVID menurun ke 16,840

KUALA LUMPUR 30 Julai- Kes baharu positif COVID-19 hari ini sedikit menurun dengan 16,840 setelah dua hari berturut-turut merekodkan angka melebihi 17,000.

Ketua Pengarah Kesihatan Tan Sri Dr Noor Hisham Abdullah menerusi ciapan di Twitter berkata, jumlah kumulatif kes dalam negara kini meningkat kepada 1,095,486.

“Selain itu, Kedah merekodkan 1,281 kes; Johor (1,104); Negeri Sembilan (1,079); Sabah (1,066); Perak (810); Pulau Pinang (689 ); Kelantan (656); Melaka (581); Pahang (540); Sarawak (450); Terengganu (258) ,” katanya.


Tarikh daftar, kemas kini BPR dilanjutkan sehingga 25 Februari

KUALA LUMPUR 14 Feb. – Tarikh pendaftaran baharu dan kemas kini bagi Bantuan Prihatin Rakyat (BPR) yang sebelum ini dibuka dari 15 Januari – 15 Februari, kini dilanjutkan sehingga 25 Februari, kata Menteri Kewangan Tengku Datuk Seri Zafrul Tengku Abdul Aziz.

Dalam kenyataan hari ini, beliau berkata ia bagi memastikan BPR diterima oleh mereka yang layak serta mengambil kira Perintah Kawalan Pergerakan (PKP) yang dilaksanakan di hampir seluruh negara ketika ini.

Hanya pemohon yang tidak pernah menerima Bantuan Sara Hidup (BSH) 2020 atau Bantuan Prihatin Nasional (BPN) B40, serta isi rumah berpendapatan RM5,000 dan ke bawah sebulan perlu membuat permohonan baharu.

“Dengan adanya proses pendaftaran baharu/kemas kini ini, sebahagian daripada mereka yang tidak lulus dan belum menerima BPR masih berpeluang untuk mengemukakan permohonan untuk diverifikasi semula,” katanya.

Penerima BSH 2020 dan BPN B40 yang lulus sebelum ini tidak perlu membuat pendaftaran baharu atau kemas kini sekiranya tiada sebarang perubahan maklumat.

Tengku Zafrul berkata pembayaran Fasa 1 BPR akan dipercepatkan kepada penghujung Februari ini seperti yang diumumkan dalam Pakej Bantuan Perlindungan Ekonomi dan Rakyat Malaysia (PERMAI) pada 18 Januari lepas, manakala bayaran Fasa 2 pula dijangka dibuat awal Mei.

Setakat ini, Lembaga Hasil Dalam Negeri (LHDN) menerima hampir 550,000 permohonan baharu yang perlu diverifikasi dan disemak silang di dalam sistem dan proses itu turut melibatkan 25 agensi kerajaan termasuk Jabatan Pendaftaran Negara dan LHDN untuk memastikan hanya yang layak diluluskan untuk BPR.


Kempunan beli iPhone 13 semurah RM500

KUANTAN 30 Mei – Seorang lelaki membuat laporan polis mendakwa diperdayakan dalam urusan pembelian barangan elektronik murah termasuk dua telefon pintar iPhone 12 yang dijual pada harga RM500 seunit.

Ketua Jabatan Siasatan Jenayah Komersial Pahang Supt Mohd Wazir Mohd Yusof berkata, mangsa yang berusia 27 tahun itu mendakwa diperdayakan oleh lelaki yang sering menggunakan perkhidmatannya sebagai ‘runner’ untuk membeli dan menghantar barang.

“Selepas lebih sebulan berkenalan, iaitu sekitar awal bulan ini, suspek dikatakan menawarkan telefon pintar itu dan mangsa mendakwa terus bersetuju kerana harganya yang jauh lebih murah daripada harga pasaran.

“Tiga hari selepas itu, suspek menawarkan pula sebuah komputer riba dan sebuah lagi telefon pintar pada harga RM1,000 menyebabkan sekali lagi mangsa bersetuju disebabkan harga yang murah,” katanya menerusi kenyataan di sini hari ini.

Mohd Wazir berkata mangsa mendakwa telah membuat bayaran penuh terhadap semua barangan itu menerusi dua transaksi pemindahan wang dalam talian, namun mula berasa curiga apabila suspek tidak membalas pesanan WhatsApp dihantarnya.

“Mangsa yang menunggu selama tiga hari kemudiannya telah ke rumah suspek, namun dimaklumkan oleh jiran suspek bahawa lelaki itu telah berpindah,” katanya.

Sehubungan itu, mangsa membuat laporan di Ibu Pejabat Polis Daerah (IPD) Kuantan di sini semalam, dan siasatan dijalankan mengikut Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan boleh didenda, jika sabit kesalahan.


Pelitup muka wajib di kawasan tertutup sekolah, namun ada pengecualian – Radzi

Beliau berkata pengecualian pemakaian pelitup muka antara lain adalah ketika bersendirian, ketika guru mengajar dalam kelas, individu berkeperluan khas, individu yang mengalami masalah pernafasan, semasa melakukan aktiviti sukan dan rekreasi dan melibatkan kanak-kanak berumur lima tahun ke bawah.

“Pemakaian pelitup muka adalah digalakkan ketika berada di luar bangunan dan kawasan terbuka dalam premis sekolah atau ketika sedang melakukan aktiviti secara berkumpulan,” katanya pada sidang media mengenai pengoperasian sekolah di sini hari ini.

Ia susulan pengumuman kelonggaran langkah kawalan dan pencegahan COVID-19 di negara ini oleh Menteri Kesihatan Khairy Jamaluddin semalam, antaranya pemakaian pelitup muka di luar bangunan akan menjadi pilihan bukan lagi satu kewajipan, selain tidak wajib mengimbas aplikasi MySejahtera untuk memasuki premis.

“Keberadaan satu meter ini telah menimbulkan beberapa kekangan kepada sekolah. Namun, penjarakan fizikal adalah digalakkan dalam keadaan tidak memakai pelitup muka,” katanya.

Mengenai kehadiran murid, guru, pegawai pengurusan dan anggota kumpulan pelaksana (AKP) ke sekolah, beliau berkata kehadiran mereka adalah diwajibkan dan perlu melakukan ujian kendiri COVID-19 sekiranya bergejala.

“Murid itu perlu menjalani ujian kendiri dan sekiranya didapati negati, murid boleh mengikuti pembelajaran dengan memakai pelitup muka dan sekiranya positif, guru perlu menghubungi ibu bapa bagi tindakan seterusnya,” katanya.

Kementerian Pendidikan (KPM) sebelum ini memberi kelonggaran kepada para pelajar untuk tidak memakai pakaian seragam sekolah, sebaliknya memadai dengan berpakaian sopan dan kemas.

Bagi aktiviti sukan dan kokurikulum pula, beliau berkata semua aktiviti termasuk penganjuran pertandingan dan kejohanan di dalam dan luar sekolah adalah dibenarkan namun mereka yang bergejala adalah tidak dibenarkan menyertai aktiviti itu.

Mengenai prosedur operasi standard (SOP) pengurusan surau dan masjid, beliau berkata solat boleh dilaksanakan tanpa penjarakan fizikal mengikut ketetapan pihak berkuasa agama negeri.

“Jemaah luar dibenarkan solat Jumaat dalam kawasan institusi pendidikan dan murid asrama dibenar menunaikan solat Jumaat di luar kawasan institusi pendidikan,” katanya.

Turut dibenarkan adalah keberadaan pihak luar termasuk orang kenamaan dalam premis institusi pendidikan tertakluk kepada pekeliling yang berkuat kuasa sebelum ini.

Pihak Persatuan Ibu Bapa dan Guru (PIBG), penglibatan ibu bapa, komuniti dan sektor swasta (PIBKS) dan Lembaga Pengelola Sekolah (LPS) dibenarkan memasuki premis institusi pendidikan untuk melaksanakan mesyuarat atau program yang dirancang bersama pihak sekolah, katanya. – BERNAMA


Dua jalan raya di Segamat ditutup susulan banjir

JOHOR BAHRU, 1 Jan – Dua jalan raya di daerah Segamat ditutup kepada semua jenis kenderaan selepas ia dinaiki air susulan hujan berterusan sejak semalam, kata Pengerusi Jawatankuasa Kerja Raya, Pengangkutan dan Infrastruktur Johor Mohd Solihan Badri.

Beliau berkata jalan tersebut ialah Jalan Jabi di Kampung Bukit Tempurong melibatkan penutupan jalan sepanjang kira-kira satu kilometer susulan laluan tersebut dinaiki air setinggi 0.5 meter.

“Kedua-dua jalan ini ditutup kepada semua jenis kenderaan. Bagi Jalan Jabi, tiada laluan alternatif manakala mereka yang biasa melalui Jalan Bangas sebelum ini, boleh menggunakan Jalan Kuala Paya Balai Badang.

“Pemantauan dari semasa ke semasa akan terus dilaksanakan oleh Jabatan Kerja Raya Daerah dan pihak konsesi Jalan Negeri,” katanya dalam satu kenyataan, di sini hari ini.

Mohd Solihan turut menasihati rakyat agar sentiasa peka dengan perkembangan semasa dan patuh kepada arahan pihak berkuasa selain menjaga keselamatan masing-masing.

Setakat 12 tengah hari tadi, seramai 658 mangsa banjir daripada 192 keluarga di Segamat dipindahkan ke sembilan pusat pemindahan sementara di daerah itu.- BERNAMA


Kes Bella: TMJ terima menghadap Rina Harun esok

JOHOR BAHRU, 18 April – Tunku Mahkota Johor Tunku Ismail Sultan Ibrahim akan menerima menghadap Menteri Pembangunan Wanita, Keluarga dan Masyarakat Datuk Seri Rina Harun, esok.

“Esok saya akan berjumpa dengan Datuk Seri Rina Harun Menteri Pembangunan Wanita, Keluarga dan Masyarakat untuk membincangkan isu kes Bella, dan mendapatkan taklimat terkini mengenai langkah-langkah yang telah diambil oleh kementerian untuk memastikan kes sebegini tidak lagi berlaku,” titah Tunku Ismail dalam hantaran di laman Facebook hari ini.

Kes Bella tular di media sosial tahun lepas, selepas seorang wanita mendakwa remaja perempuan itu disimbah dengan air panas dan diikat ketika berada di bawah jagaan Rumah Bonda, sebuah rumah kebajikan pertubuhan bukan kerajaan.

Susulan itu, pengasas Rumah Bonda Siti Bainun Ahd Razali, 30, didakwa atas dua pertuduhan mengabaikan serta mendera remaja berusia 13 tahun itu, sehingga menyebabkan mangsa mengalami kecederaan fizikal dan emosi di sebuah kondominium di Wangsa Maju di sini antara Februari dan Jun 2021.

Siti Bainun didakwa mengikut Seksyen 31(1)(a) Akta Kanak-Kanak 2001, yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.


PN kekal pendirian tak sertai kerajaan, main peranan pembangkang berwibawa

KUALA LUMPUR, 25 Nov – Perikatan Nasional (PN) kekal dengan pendirian untuk tidak menyertai kerajaan yang diterajui Pakatan Harapan (PH), walaupun selepas ditawarkan Perdana Menteri Datuk Seri Anwar Ibrahim untuk menyertai kerajaan pimpinan beliau.

Pengerusinya Tan Sri Muhyiddin Yassin berkata gabungan itu mengucapkan terima kasih kepada Anwar atas tawaran berkenaan namun menolaknya atas semangat menyuburkan demokrasi dan melaksanakan peranan semak dan imbang yang berkesan dalam Parlimen.

“PN akan memainkan peranan sebagai pembangkang yang berwibawa untuk membawa suara rakyat ke Parlimen serta memastikan tadbir urus kerajaan yang berintegriti dan bebas rasuah selaras dengan prinsip Prihatin, Bersih dan Stabil.

“Demi untuk memastikan kestabilan politik dan kesejahteraan rakyat, PN bersedia untuk merintis bentuk-bentuk kerjasama yang lain dengan kerajaan dalam ruang lingkup hubungan antara kerajaan dan pembangkang,” katanya dalam kenyataan di sini hari ini.

Pada sidang media sulung perdana menteri malam tadi, Anwar menegaskan kerajaan perpaduan yang dibentuk dengan penyertaan PH, Barisan Nasional (BN) dan Gabungan Parti Sarawak (GPS) setakat ini, akan memastikan kestabilan negara dan ekonomi serta menjunjung semangat Perlembagaan Persekutuan.

Bercakap dalam sidang media pada hari pertamanya memasuki Pejabat Perdana Menteri di Perdana Putra di Putrajaya pagi tadi pula, Anwar berkata kerajaan perpaduan pimpinannya telah mencapai majoriti dua pertiga melalui penyertaan terkini oleh Gabungan Rakyat Sabah (GRS).


Kerajaan negeri di Semenanjung diminta tingkat kawasan berhutan

LIPIS, 26 Mac – Semua kerajaan negeri di Semenanjung Malaysia perlu meningkatkan kawasan berhutan sedia ada yang kini hanya pada tahap 43.41 peratus, kata Menteri Tenaga dan Sumber Asli Datuk Seri Takiyuddin Hassan.

Beliau berkata langkah itu perlu dilaksanakan berikutan Rancangan Fizikal Negara Ke-4 menyasarkan 50 peratus kawasan berhutan di Semenanjung Malaysia menjelang 2040.

“Sasaran ini merupakan pencetus perubahan dalam memperkukuh usaha pemeliharaan dan pemuliharaan kawasan berhutan di negara ini,” katanya berucap pada Majlis Sambutan Hari Hutan Antarabangsa Peringkat Kebangsaan Tahun 2022 bertemakan Hutan Untuk Kesejahteraan Masyarakat di sini hari ini.

Hadir sama, Menteri Besar Pahang Datuk Seri Wan Rosdy Wan Ismail, Timbalan Menteri Pembangunan Luar Bandar Datuk Seri Abdul Rahman Mohamad merangkap Ahli Parlimen Lipis serta Ketua Setiausaha Kementerian Tenaga dan Sumber Asli Datuk Zurinah Pawanteh.

Selain itu, Takiyuddin berkata kerajaan Persekutuan telah menyediakan insentif kewangan iaitu Pemindahan Fiskal Ekologi untuk Pemuliharaan Biodiversiti bagi membantu kerajaan negeri mengambil tindakan yang lebih proaktif dalam memelihara dan memulihara kepelbagaian biologi dan kawasan perlindungan.

“Kerajaan negeri digalakkan untuk memohon geran di bawah Tabung Amanah Konservasi Sumber Asli (NCTF) di bawah kementerian saya bagi merancakkan lagi aktiviti penyelidikan dan konservasi,” katanya.

Mengenai Kempen Penanaman 100 Juta Pokok, Takiyuddin memaklumkan sehingga hari ini sebanyak 27.87 juta pokok telah berjaya ditanam di seluruh negara.

Sehubungan itu, beliau mempelawa semua pihak terus melipatgandakan usaha bagi menjayakan agenda nasional dengan sasaran penanaman 100 juta pokok menjelang 2025.

“Saya juga menyeru supaya lebih banyak persatuan komuniti, badan bukan kerajaan dan pihak swasta untuk bersama-sama terlibat dan memainkan peranan yang lebih aktif kerana insentif pengecualian cukai telah disediakan untuk sumbangan kepada konservasi dan penghijauan Malaysia,” katanya.

Sementara itu, Wan Rosdy dalam ucapannya berkata Pahang mempunyai hutan simpan kekal berkeluasan 1.6 juta hektar manakala kawasan berhutan negeri seluas 2.04 juta hektar yang mewakili 57 peratus keluasan Pahang iaitu 3.6 juta hektar.


Pemain gitar Samudera meninggal dunia

KUALA LUMPUR, 12 Sept – Pemain gitar Samudera, Aimi atau Norazmi Mohd Abdullah telah menghembuskan nafas terakhirnya sekitar pukul 10.39 malam tadi dipercayai disebabkan wabak COVID-19, memetik laporan portal Utusan.


Orang ramai dinasihat jangan tular komen lama sentuh soal perkauman

Setiausaha Polis Diraja Malaysia Datuk Noorsiah Mohd Saaduddin berkata pada 1 April lepas seorang lelaki berumur 33 tahun telah ditahan berhubung komen berkenaan, dan dia didakwa di bawah Seksyen 182 Kanun Keseksaan dan Seksyen 33 Akta Komunikasi dan Multimedia 1998.

Dalam kenyataan di sini hari ini beliau berkata tangkap layar komen berbaur perkauman daripada pemilik akaun Facebook Nazrul Nazari yang dikesan tular di media sosial sejak semalam itu merupakan komen lama.

Beliau berkata semalam polis telah mengesan penularan semula tangkap layar berkenaan di pelbagai media sosial antaranya di aplikasi Facebook dan Whatapps itu.

Menurutnya tindakan tegas tanpa kompromi akan diambil terhadap mana-mana individu yang sengaja mendatangkan khianat awam melalui isu yang menyentuh sensitiviti agama dan kaum. – BERNAMA


Tiada kontroversi dalam soal penggantian Acryl Sani – Saifuddin Nasution

PUTRAJAYA, 22 Jun – Seorang pegawai polis mahupun penjawat awam yang dilantik secara kontrak boleh ditamatkan atau dipendekkan perkhidmatannya pada bila-bila masa, kata Menteri Dalam Negeri Datuk Seri Saifuddin Nasution Ismail.

Beliau berkata sehubungan itu, soal penggantian jawatan Ketua Polis Negara (KPN) yang sebelum ini disandang oleh Tan Sri Acryl Sani Abdullah Sani kepada Timbalannya Tan Sri Razarudin Husain ialah satu proses biasa.

“Tiada kontroversi. Saya sendiri sebelum ini dititah menghadap Yang di-Pertuan Agong (Al-Sultan Abdullah Ri’ayatuddin Al-Mustafa Billah Shah), kemudian diikuti Perdana Menteri (Datuk Seri Anwar Ibrahim) dan perkara ini diuruskan dengan begitu baik sekali.

“ … saya juga telah bercakap dengan Tan Sri Acryl Sani … dan esok (hari ini) kita akan melakukan majlis serah terima tugas di Pulapol (Pusat Latihan Polis Kuala Lumpur), jadi tiada apa-apa yang kontroversi,” katanya pada Sesi Eksklusif Editor Media Bersama Menteri Dalam Negeri di Kompleks Kementerian Dalam Negeri di sini, semalam.

Beliau berkata demikian sebagai mengulas tentang pelantikan Razarudin sebagai KPN yang baharu menggantikan Acryl Sani berkuat kuasa esok seperti yang diumumkan beliau dalam satu kenyataan semalam.

Acryl Sani sebelum ini dilantik sebagai KPN secara kontrak selama dua tahun berkuat kuasa pada 4 Oktober 2021 selepas beliau bersara dan sepatutnya tamat Oktober tahun ini.

Saifuddin Nasution menjelaskan secara pirinsipnya, sesiapa sahaja pegawai polis yang berpangkat Komisioner Polis (CP) layak untuk dilantik sebagai KPN mahupun Timbalan Ketua Polis Negara.

“PDRM mempunyai seramai 25 pegawai berpangkat CP. Mereka ini ialah kelompok bakat untuk menjawat dua jawatan ini, ketika ini mereka menduduki jabatan-jabatan yang ada di Bukit Aman, menjadi Ketua Polis Negeri atau berada di cawangan khas.

“Pada masa yang sama, kita ada 47 pegawai polis berpangkat Timbalan Komisioner Polis (DCP), inilah bakat pegawai polis yang ada yang akan dilibatkan jika ada penggantian untuk jawatan,” katanya.

Beliau berkata mereka akan dinilai berdasarkan beberapa kriteria termasuk integriti, kefahaman yang baik tentang keamanaan dan ketenteraman awam, selain pengalaman dan kelulusan akademik.

“Saya selesa dengan tahap kerjasama dengannya, dia sangat kondusif, tidak susah bekerja dengan beliau yang banyak menguruskan tentang soal keamanan dan ketenteraman awam secara profesional sepanjang pasukan polis berada di bawah kepimpinannya,” katanya.


SPMS bantu perkara pengurusan ladang peneroka Felda

BANGI, 30 Mac – Lembaga Kemajuan Tanah Persekutuan (Felda) hari ini  melancarkan Sistem Pengurusan Ladang Pintar (SPMS) bagi memperkasa pengurusan  ladang peneroka dengan asimilasi teknologi dan konsep perladangan pintar.

Pengarah Besar Felda Datuk Amiruddin Abdul Satar semasa berucap pada majlis pelancaran SPMS sempena Hari Teknologi Felda (FELTECH) 2022 berkata SPMS dibangunkan dengan capaian data menggunakan  teknologi UAV (pesawat tanpa pemandu) atau dron bagi model pertanian pintar untuk merealisasikan konsep pertanian jitu atau pertanian digital.

“Ia dapat membantu meningkatkan produktiviti dan kecekapan serta mengurangkan kos operasi ladang,” katanya. SPMS dilancarkan oleh Ahli Lembaga Felda merangkap Pengerusi Jawatankuasa Kelestarian Felda Abd Halim Abd Majid.

SPMS, yang diintegrasikan dengan sistem e-GIS (Sistem Maklumat Geografi) Felda sedia ada, boleh digunakan bagi analisis kawasan, dirian pokok, status kesihatan pokok, kawasan  kosong, penggunaan buruh dan juga anggaran hasil bagi ladang  peneroka.

Abd Halim semasa berucap berkata SPMS akan mengubah cara kerja Felda untuk lebih ke arah teknologi dan mekanisasi serta solusi pertanian secara digital dalam melaksanakan pertanian persis iaitu penternakan tau pertanian kejituan khususnya dalam inventori perladangan.

Seramai 1,800 peserta yang majoritinya terdiri daripada warga Felda menghadiri program FELTECH 2022 yang diadakan selama dua hari bermula hari ini.

Antara objektif FELTECH 2022 adalah menyebar luas pelaksanaan teknologi dan mekanisasi ladang di tanah rancangan Felda dan meningkatkan kesedaran warga Felda tentang kebaikan penggunaan mekanisasi dan memperkasa pengurusan operasi ladang menggunakan teknologi dan mekanisasi.


Polis bersedia hadapi pasca-PRU15, tempoh pembentukan kerajaan – KPN

Beliau dalam satu kenyataan hari ini mengingatkan agar tiada mana-mana pihak cuba menimbulkan perkara-perkara yang boleh menggangu-gugat keselamatan dan ketenteraman awam dalam tempoh pasca-PRU15 ini.

“Semua elemen telah digerakkan untuk memastikan keselamatan awam terjamin,” katanya dan menambah PDRM akan mengambil tindakan tegas ke atas mana-mana pihak yang dikesan cuba mengancam tahap keselamatan negara.

Keputusan PRU15 yang dikeluarkan SPR hingga 20 Nov untuk 220 kerusi Parlimen menyaksikan Pakatan Harapan memenangi 76 kerusi Parlimen, Perikatan Nasional (51), Barisan Nasional (30), PAS (22), Gabungan Parti Sarawak (GPS) (22), Gabungan Rakyat Sabah (GRS) (enam) dan DAP (lima).

Warisan pula memenangi tiga kerusi, Bebas (dua), MUDA (satu), Parti Bangsa Malaysia (satu) dan Parti Kesejahteraan Demokratik Masyarakat (KDM) satu. – BERNAMA


Johor minta bantuan Indonesia cari penyelam remaja masih hilang

PASIR GUDANG, 9 April – Kerajaan negeri Johor meminta bantuan Indonesia dalam Op Carilamat bagi mencari penyelam remaja berusia 14 tahun warga Belanda yang masih hilang ketika menyelam di perairan Pulau Tokong Sanggol di Mersing.

Menteri Besar Johor Datuk Onn Hafiz Ghazi berkata ini kerana berdasarkan pemerhatian, mangsa, Nathen Renze Chesters, berkemungkinan dihanyutkan ke perairan negara berkenaan.

“Kami memohon bantuan daripada semua pihak di perairan antarabangsa. Semua pihak yang berada di kawasan tersebut, Indonesia dan Malaysia, kita perlu bekerjasama untuk kita selamatkan atau menjumpai mangsa keempat yang masih lagi hilang,” katanya.

Beliau berkata demikian kepada pemberita selepas melawat dua penyelam warga asing yang diselamatkan di Unit Rawatan Rapi (ICU) di sebuah hospital swasta di sini hari ini.

“Alhamdulillah, dua mangsa lagi ditemui selamat awal pagi tadi. Seorang mangsa yang ditemui sebelum ini juga semakin pulih di Hospital Mersing.

“Para doktor sedang melakukan yang terbaik untuk mereka. Kami harap mereka akan pulih segera dan kami akan terus melakukan yang terbaik dan semoga mangsa terakhir ditemukan dalam keadaan baik secepat mungkin,” katanya.

Terdahulu, Ketua Polis Daerah Mersing Supt Cyril Edward Nuing dilaporkan berkata dua daripada tiga penyelam warga asing yang hilang di Pulau Tokong Sanggol pada Rabu lepas, ditemukan selamat di selatan Pengerang, dekat Kota Tinggi awal pagi ini.

Beliau berkata penyelam warga Britain Adrian Peter Chesters, 46, dan warga Perancis Alexia Alexandra Molina, 18, dijumpai oleh nelayan tempatan kira-kira pukul 1 pagi.

Dalam kejadian tengah hari Rabu, empat penyelam warga asing dilaporkan hilang ketika menyelam di perairan Pulau Tokong Sanggol, kira-kira sembilan batu nautika dari Tanjung Leman, Mersing.

Bagaimanapun, jurulatih selam warga Norway Kristine Grodem, 35, ditemukan selamat dalam keadaan terapung, dilengkapi pakaian dan peralatan menyelam, oleh sebuah bot tunda yang dalam perjalanan dari Indonesia ke Thailand pada 8.15 pagi, Khamis lepas. – BERNAMA


Pendekatan dari bawah ke atas perlu diperkukuh – PM

KUALA LUMPUR, 28 Sept. – Tan Sri Muhyiddin Yassin mahu sistem maklum balas dari bawah ke atas diperkukuh bagi memastikan wujud persepaduan dan kerjasama dalam pembuatan dasar selain penyelarasan pelan tindak yang lebih baik bagi mengurangkan ketidaksepadanan di antara keperluan sebenar dan perancangan di kawasan bandar.

Perdana Menteri berkata ini penting bagi memahami keperluan pelbagai kumpulan rakyat ketika Malaysia berdepan dengan pelbagai cabaran sebagai sebuah negara yang pesat membangun.

“Tidak dapat dinafikan semua ini memerlukan usaha bersepadu kementerian dan agensi di peringkat nasional, negeri dan setempat untuk bekerja bersama ke arah kesepakatan dasar dan strategi agar pertumbuhan pada masa depan berlaku secara lebih bertanggungjawab, bersepadu dan lestari,” katanya.

Muhyiddin berkata demikian pada Forum Bandar Malaysia (MUF) 2020 bertemakan “ The Transformative Pathway and Actions To Deliver The Sustainable Agenda”, di sini hari ini.

Beliau berkata satu daripada cabaran tersebut ialah pertumbuhan populasi di kawasan bandar memandangkan 80 peratus atau 26 juta rakyat dijangka mendiami kawasan bandar pada 2030 berbanding 77 peratus sekarang.

“Dengan saiz populasi yang begitu besar di bandar raya, kita menghadapi cabaran untuk memenuhi keperluan masyarakat bandar kita – menguruskan sisa buangan, masalah kesesakan lalu lintas dan pencemaran udara yang semakin buruk, menyediakan rumah mampu milik, memastikan akses kepada bekalan air serta elektrik tanpa gangguan, akses berkualiti kepada pengangkutan awam dan telekomunikasi serta menangani banjir,” katanya.

Beliau berkata Malaysia juga menghadapi cabaran dari segi perubahan profil demografi yang mana akan wujud masyarakat menua menjelang 2045 dengan 14 peratus penduduk berusia 65 tahun ke atas.

“Justeru, persekitaran bandar raya dan bandar kita mesti mesra warga menua dan mesra gender dalam kita mempersiapkan diri mendepani perubahan profil masyarakat ini. Sudah tiba masa untuk kita menangani isu masyarakat menua dalam pelan pembangunan kebangsaan dan melihat semula perancangan serta pembangunan fizikal kita bagi memenuhi keperluan komuniti warga emas,” katanya.

Muhyiddin berkata bandar raya juga harus memenuhi keperluan golongan kurang upaya dan menyediakan ruang awam berkualiti yang membolehkan mereka berkumpul dan memperkukuh perpaduan sosial selain membolehkan bandar raya mengetengahkan identiti budaya tempatan.

“Memandangkan hanya tinggal 10 tahun untuk mencapai Agenda Pembangunan Lestari 2030, kita harus, bukan sahaja menangani cabaran dan aspirasi yang ditetapkan, tetapi juga melaporkan dan mengemukakan pelan tindakan, kemajuan serta usaha kita ke arah mencapai Matlamat Pembangunan Lestari (SDGs) seiring dengan wawasan Malaysia menjadi Negara Bandar Lestari,” katanya.

Sehubungan itu, Muhyiddin berkata amat penting bagi pemimpin setempat, perwakilan masyarakat atau kerajaan dan pihak berkuasa tempatan beroperasi menerusi pendekatan keterlibatan yang akan meningkatkan kecekapan dan keberkesanan sistem pengurusan.

“Pemimpin setempat memainkan peranan yang semakin penting kerana mereka berhubung secara langsung dengan komuniti serta terlibat dalam perancangan, pembangunan dan pengurusan bandar raya,” tambah beliau.

Perdana Menteri berkata perkongsian yang kukuh antara semua peringkat juga penting termasuk dengan komuniti, badan bukan kerajaan, golongan profesional, perniagaan dan sektor swasta serta jentera kerajaan.


Pemasuhan AP dapat hapus aktiviti kartel – Pakar ekonomi

KUALA LUMPUR, 22 Mei – Pemansuhan permit import (AP) bagi bahan makanan secara tidak langsung akan dapat menghapuskan aktiviti kartel di Malaysia, kata pakar ekonomi Profesor Emeritus Dr Barjoyai Bardai.

Beliau tidak menolak kemungkinan akan berlaku seolah-olah lambakan penawaran di pasaran, namun itu bukan sesuatu yang negatif memandangkan ia sememangnya apa yang diperlukan bagi menampung permintaan daripada pengguna.

“Inilah yang diperlukan di pasaran hari ini bagi mengelakkan peniaga-peniaga yang menggunakan pasar borong ataupun rantaian pembekal memanipulasikan harga kerana mereka mempunyai kuasa monopoli kerana mereka beroperasi dalam kartel. Jadi ini sebenarnya satu cara untuk menghapuskan aktiviti kartel di Malaysia,” katanya ketika dihubungi.

Barjoyai berkata keputusan kerajaan untuk memansuhkan AP bahan makanan merupakan satu langkah yang strategik dalam jangka pendek, namun ia perlu disusuli dengan langkah yang lebih konkrit dalam jangka panjang dan sederhana.

Ini kerana katanya, kesan daripada aktiviti pengimportan akan menyebabkan penyusutan kepada nilai ringgit yang pada akhirnya akan mengakibatkan peningkatan semula pada harga barang.

“Kita perlu segera memulakan projek perintis misalnya menanam sayur, kita boleh menggalakkan penggunaan ayam kampung kerana ia juga tidak memerlukan pengimportan barang makanan misalnya.

Untuk jangka masa panjang kita perlu menekankan kepada konsep keselamatan makanan di mana kita perlu mempunyai matlamat untuk mempunyai industri pertanian yang membekalkan barangan makanan yang cukup untuk keperluan asas seperti beras, minyak masak, sayuran, buah-buahan dan protein.

Kalau ini dapat dilakukan, dalam jangka panjang kita akan dapat menyelesaikan masalah ini kerana hari ini tekanan harga kebanyakannya adalah terhadap barang makanan asas,” katanya.

Perdana Menteri Datuk Seri Ismail Sabri Yaakob baru-baru ini mengumumkan kerajaan memansuhkan keperluan AP bagi bahan makanan secara serta merta bagi memastikan bekalan makanan negara mencukupi.

Sementara itu, Pensyarah Kanan Sekolah Perniagaan dan Ekonomi Universiti Putra Malaysia, Prof Madya Dr Anuar Shah Bali Mahomed berkata langkah kerajaan menghapuskan AP ini adalah bertepatan dengan situasi semasa.

Selain dapat membantu untuk mempermudahkan pengimportan barang ke dalam negara dan mengurangkan monopoli, beliau berkata ia juga mempertingkatkan peluang untuk rakyat Malaysia memulakan perniagaan.

Beliau berkata, dalam masa yang sama kerajaan juga perlu melaksanakan dasar yang drastik untuk mengurangkan dengan signifikan pengimportan barangan dari luar negara.

“Selagi kita masih bergantung kepada barangan import, selagi itu masalah tak selesai sekiranya krisis makanan di peringkat global berlaku. Saya bagi contoh gandum, ada negara yang meningkat lebih 40 peratus pengimportan gandum. Sebab India telah menghentikan pengeksportan gandum, banyak negara yang bergantung kepada India telah pergi ke negara lain macam Australia yang Malaysia dapatkan bekalan.

Yang kedua nilai mata wang negara ketika ini berada dalam keadaan lemah. Jadi kecenderungan untuk harga gandum ini naik dengan signifikan amat berpotensi. Sebab kita import dari luar negara, sebab itulah situasi ini berlaku. Jadi semua barang yang melibatkan tepung gandum akan naik harga sebab harga gandum naik,” katanya.

Justeru katanya, antara inisiatif segera yang boleh dilakukan kerajaan adalah dengan menggalakkan rakyat untuk menanam pelbagai jenis sayur-sayuran secara besar-besaran yang boleh mendatangkan hasil dalam masa yang singkat.


Kebakaran loji penapis minyak pertamina: Tiada mangsa terkorban, tiga dilaporkan hilang

JAKARTA 29 Mac. – Tiada pekerja Pertamina dilaporkan terkorban dalam kejadian kebakaran dan letupan dahsyat yang berlaku di loji penapis minyak, syarikat minyak dan gas nasional Indonesia di Indramayu, Jawa Barat, kira-kira 200 kilometer dari sini.

“Kebakaran kini terkawal, proses pemadaman sepenuhnya dijangka selesai empat atau lima hari, tiada kemalangan jiwa (libatkan petugas Pertamina) dalam kejadian berkenaan,” kata Direktur Utama Pertamina, Nicke Widyawati dalam sidang media yang diadakan secara maya, di sini, hari ini.

Dalam kejadian 12.45 tengah malam itu, sebuah tangki di kilang Pertamina Balongan itu terbakar ketika hujan lebat dan petir di kawasan berkenaan, sebelum api merebak ke seluruh loji berkenaan.

Kebakaran dan letupan kuat di loji berkenaan menyebabkan penduduk di kawasan sekitar panik dan bertindak meninggalkan kediaman mereka ke kawasan yang lebih selamat.

Sementara itu, Badan Nasional Pengurusan Bencana Indonesia (BNPB) dalam satu kenyataan berkata, seramai 912 penduduk dari beberapa kampung berdekatan melibatkan Desa Balongan, Desa Sukareja, Desa Rawadalem, Desa Sukaurip dan Desa Tegalurung, kini ditempatkan di pusat pemindahan sementara.

“Setakat ini (11 pagi waktu Indonesia barat), lima orang awam cedera parah, 15 cedera ringan, manakala tiga masih dilaporkan hilang berikutan kejadian itu,” kata Ketua Pusat Data, Informasi dan Komunikasi Kebencanaan BNPB Dr. Raditya Jati dalam satu kenyataan.


Bendera terbalik: Lelaki Bangladesh didenda RM3,500 sengaja bangkitkan kemarahan awam

KLANG, 13 Disember – Seorang lelaki warga Bangladesh didenda RM3,500 oleh Mahkamah Majistret di sini hari ini kerana dengan sengaja mendatangkan aib dan kemarahan kepada seorang lelaki tempatan, yang akibatnya akan memecahkan keamanan awam ekoran memasang Jalur Gemilang secara terbalik bulan lepas.

Hosin Md Diplap, 27, turut diperintah oleh Majistret P. Sarulatha menjalani hukuman penjara selama lima bulan sekiranya dia gagal membayar denda itu. Hosin membayar denda tersebut.

Mengikut kertas pertuduhan, operator pengeluaran itu didakwa dengan sengaja mengaib dan membangkitkan kemarahan seorang lelaki berusia 29 tahun dan tindakan marah itu bakal memecah keamanan awam di sebuah unit pangsapuri di Jalan Muhibbah, Bukit Raja, di sini pada 12.40 tengah hari 26 Nov lepas.

Lelaki tersebut melakukan kesalahan di bawah Seksyen 504 Kanun Keseksaan yang memperuntukkan hukuman penjara maksimum dua tahun atau denda atau kedua-duanya sekali.

Menurut fakta kes, Hosin ditegur oleh seorang individu kerana memasang Jalur Gemilang secara terbalik pada 26 Nov lepas di sebuah unit pangsapuri di Bukit Raja, di sini sebelum ditahan di Ibu Pejabat Polis Daerah Klang Utara pada 8.34 malam hari yang sama.

Timbalan Pendakwa Raya Nurul Jannah Aimi memohon hukuman maksimum dikenakan kepada Hosin supaya ia memberi pengajaran kepadanya susulan tindakan yang tidak menghormati negara ini.

Media sebelum ini melaporkan polis menahan seorang lelaki warga Bangladesh di Klang pada 26 Nov lepas selepas dipercayai memasang Jalur Gemilang secara terbalik di luar rumahnya.

Ketua Polis Daerah Klang Utara ACP S. Vijaya Rao berkata pihaknya menerima laporan mengenai perbuatan lelaki berusia 30-an itu kira-kira 12.40 tengah hari berikutan pengerusi komuniti penduduk kawasan perumahan itu cuba menasihatinya namun dia bertindak melawan dan membuat provokasi selain enggan membetulkan kedudukan bendera tersebut.


Hidupkan Balai Adat Perpatih, jadikan pusat rujukan – KM

AYER KEROH 14 Jun – Ketua Menteri, Datuk Seri Ab Rauf Yusoh mencadangkan Balai Adat Perpatih Naning di Alor Gajah, dihidupkan dan dijadikan sebagai pusat rujukan.

Ab Rauf Berkata, hasrat dan tujuan untuk menghidupkan semula Balai Adat perpatih Naning juga sudah dimaklumkan kepada Exco Pelancongan, Seni dan Budaya, Datuk Abdul Razak Abdul Rahman.

“Proses menghidupkan semula balai adat ini akan mengambil masa setahun dan kita sedang membuat kajian menyeluruh supaya adat perpatih ini dapat dilindungi. Ia (adat perpatih) mestilah diberi perlindungan untuk diwarisi oleh generasi akan datang.

“Adat perpatih ini banyak seni dan pembudayaan kepada keluarga sehinggalah pembentukan adat ini banyak bersendikan Islam,”katanya pada sidang media selepas merasmikan sambutan Hari Puisi Malaysia (HPM) di Bilik Tun Sri Lanang, Kompleks Jabatan Kebudayaan dan Kesenian Negara (JKKN) Melaka, di sini, semalam.

Hadir sama, Penaung Persatuan Pemuisi Nasional Malaysia (PEMUISI), Tan Sri Dr. Hamad Kama Piah Che Othman; Ahli Dewan Negara, Senator Prof. Datuk Seri Awang Sariyan dan Presiden PEMUISI, Datuk Dr. Radzuan Ibrahim @Wanrazuhar.

“Melaka sebagai sebuah negeri yang terkenal pada suatu masa dahulu sebagai gedung ilmu dan dengan menghidupkan semula balai adat ini, kita mahu ia menjadi pusat rujukan, sekali gus menjadi wadah penerus kepada generasi mendatang,” katanya.


‘The Royal Press’ cetak sejarah Melaka

BANDA HILIR 10 Jun – Kewujudannya sudah lebih satu abad, tetapi mesin dan peralatan digunakan untuk mencetak sejarah Melaka bermula seawal tahun 1900 masih lagi dipulihara dan dalam keadaan yang baik.

Bahan sejarah itu kini dipamerkan untuk tatapan umum di ‘The Royal Press’ Jalan Hang Jebat, di sini, merupakan muzium Polyglot Letterpress tertua dunia.

Pada zaman kegemilangannya The Royal Press menyediakan perkhidmatan kraf percetakan ‘letterpress’ bermula dengan penggunaan mesin percetakan ‘Hand-Fed Jobbling Platen’ yang dibeli oleh bapa pengasas The Royal Press iaitu mendiang Ee Lay Swee.

Pemandu Pelancong Muzium The Royal Press, Muhammad Al-Amin Mohd Fadeli berkata, letterpress polyglot menyediakan perkhidmatan percetakan dalam tulisan Jawi, Cina, Tamil dan Roman (Bahasa Inggeris dan Melayu).

“Kami menyimpan tujuh jenis mesin cetak, ada yang dibeli pada tahun 1900, 1940 dan 1950. Saya pernah ke muzium di negeri lain, setakat ini belum jumpa mesin cetak yang sama macam di sini (The Royal Press),” katanya ketika ditemui MHI di muzium tersebut.

Ujarnya, mengimbau sejarah kewujudan The Royal Press, pada era 1900 ianya sangat terkenal disebabkan kualiti kerana teknik percetakan dihasilkan yang sangat teliti serta sempurna.

“Saya ada berbual dengan orang lama di sini (Jonker Walk), mereka mengatakan The Royal Press ini sangat terkenal pada era dulu sebab kualiti dan tekniknya sangat teliti, mereka kata bertuah jika dapat bekerja di sini.

“Tawaran perkhidmatan pencetakan dihentikan pada tahun 2010, kerana kakitangan sudah berusia, permintaan pula semakin berkurangan kerana banyak mesin cetak moden dan canggih yang diperkenalkan.

“Tidak dinafikan pelbagai agensi ternama menggunakan perkhidmatan percetakan di sini termasuklah Kerajaan Negeri Melaka sendiri, Yayasan Sime Darby, Dunlop, Public Bank dan banyak lagi,” katanya.


Dua sahabat ditemukan lemas selepas terjatuh di Sungai Skudai

JOHOR BAHRU 28 Feb. – Dua kanak-kanak lelaki, dipercayai sahabat baik yang hilang setelah terjatuh ke Sungai Skudai berdekatan Kampung Batu 8, di sini petang semalam, ditemukan lemas malam tadi.

Ketua Balai Bomba dan Penyelamat (BBP) Larkin Timbalan Penguasa Bomba I Mohd Suhaimi Abdul Jamal berkata mangsa pertama iaitu kanak-kanak berumur sembilan tahun dijumpai kira-kira 8.58 malam sementara mangsa kedua berumur lapan tahun, ditemukan kira-kira tiga jam selepas itu.

“Mangsa pertama Ahmad Daniel Abdullah, yang dikenal pasti oleh ibu mangsa dan bapa tiri mangsa manakala mangsa kedua Osmond Chan Wu Ye ditemukan pada 12.10 tengah malam tadi,” katanya ketika dihubungi di sini, hari ini.

Mohd Suhaimi berkata seramai lapan anggota daripada Balai Bomba Penyelamat (BBP) Larkin bersama lima anggota unit Pasukan Penyelamat di Air (PPDA) Jabatan Bomba dan Penyelamat Malaysia (JBPM) dengan bantuan satu jentera Fire Rescue Tender (FRT) dan satu utiliti hilux digegaskan ke tempat kejadian sejurus menerima laporan kira-kira 6.37 petang.

Beliau berkata unit PPDA melakukan teknik ‘skin dive’ dan ‘windshield wiper searching’ pada kedalaman sungai kurang dua meter di lokasi kejadian sebelum menemukan kedua-dua mangsa berkenaan.

Mohd Suhaimi berkata mayat kedua-dua mangsa dibawa ke Hospital Sultanah Aminah (HSA) untuk tindakan lanjut dan operasi mencari dan menyelamat selesai jam 12.53 tengah malam.


13 Kluster babitkan 977 kes HFMD di Melaka

AYER KEROH 12 Mei – Jumlah penyakit tangan, kaki dan mulut (HFMD) di Melaka mencatatkan peningkatan mendadak apabila 977 kes dicatatkan berbanding cuma 95 bagi tempoh sama tahun lalu.

Pengarah Jabatan Kesihatan Negeri, Dr Rusdi Abd Rahman berkata, setakat ini 13 kluster dilaporkan termasuk lima tadika, empat kes membabitkan taska dan dua kes masing-masing di pusat jagaan serta dua rumah persendirian.

“Ibu bapa dinasihatkan jangan menghantar anak-anak yang tidak sihat ke sekolah atau tadika, bawa segera ke klinik jika terdapat tanda-tanda HFMD.

Mengulas lanjut beliau berkata, bilangan kes yang dilaporkan pada tahun lalu direkodkan rendah kerana berikutan pandemik Covid-19 yang menyebabkan taska, tadika, pusat jagaan dan sekolah ditutup.

Tambahnya lagi, arahan penutupan membabitkan 11 buah premis iaitu tujuh di daerah Jasin, tiga di Melaka Tengah dan sebuah premis di Daerah Alor Gajah yang dilakukan di bawah Akta Pencegahan dan Pengawalan Penyakit Berjangkit 1988.

Ujarnya lagi, Jabatan Kesihatan Negeri Melaka sentiasa memantau perkembangan kes itu dan berberapa sesi ‘town hall’ bersama pengusaha tadika dan taska telah dilaksanakan.

“Town hall bersama pemilik pasar raya dan pusat membeli belah juga dilakukan bagi bersama membendung kes HFMD di negeri ini,” katanya.


Banjir kilat berulang, penternak lembu korban alami kerugian besar

MELAKA, 24 Jun – Bencana banjir kilat yang kerap kali berulang di Kampung Paya Rumput Jaya, Sungai Udang di sini bukan sahaja membebankan penternak dan menyebabkan kerugian besar namun ia turut dibimbangi menjejaskan bekalan lembu korban untuk Hari Raya Aidiladha.

Mohd Anuar Sulaiman, 41, berkata sejak Januari lepas sudah tiga kali banjir kilat berlaku di kampung berkenaan sekali gus menyebabkan kandang ternakannya seluas 0.1 hektar yang menempatkan 40 ekor lembu termasuk lebih 10 ekor untuk bekalan korban, ditenggelami banjir.

Katanya situasi banjir kilat bukan saja menyebabkan lembu peliharaannya terperangkap di kandang tersebut tetapi turut menjadi punca laluan masuk ke kandang lembu yang diusahakannya sejak 10 tahun itu tidak dapat diakses, sehingga pernah mencecah selama dua hari dan mengakibatkan lembunya terputus bekalan makanan.

“Ini kali ketiga banjir kilat berlaku di kandang ini dan sekitar kawasan pertanian di Kampung Paya Rumput. Masalah banjir kilat ini mula berlaku sejak enam tahun lepas dan sehingga kini tiada jalan penyelesaian dilakukan pihak berkuasa.

“Kerugian yang dialami jangan cakaplah…untuk tahun ini sahaja sudah lapan ekor anak lembu bernilai lebih RM35,000 mati akibat penyakit bawaan banjir dan enam lembu bunting keguguran. Kerugian ini belum termasuk kos ubat-ubatan untuk merawat lembu yang sakit akibat banjir,” katanya ketika ditemui Bernama di sini hari ini.

Mohd Anuar berkata lebih merunsingkannya apabila setiap kali berlaku banjir kilat, dia perlu mengeluarkan kos makanan yang lebih tinggi dengan membeli dedak, hampas kelapa atau hampas soya bagi menggantikan rumput yang menjadi makanan utama haiwan peliharaannya itu.

Katanya ini kerana setiap hari haiwan tersebut akan dilepaskan untuk meragut di kawasan berumput berhampiran tetapi apabila banjir berlaku, kawasan terlibat ditenggelami air dan diselaputi lumpur tebal dan dalam masa yang sama beliau tidak dapat menebas rumput untuk bekalan haiwan ternakannya itu.

Mohd Anuar berkata justeru beliau terpaksa membelanjakan kira-kira RM500 sehari untuk membeli kira-kira lima guni dedak bagi 40 ekor lembunya itu sehingga bekalan rumput diperoleh.

“Ikutkan lima guni dedak memang tidak cukup sehari untuk 40 ekor lembu yang ada…jadi terpaksa cari bekalan hampas kelapa atau soya. Bukan mudah apabila banjir berlaku kerana fokus perlu diberikan kepada lembu bagi ibadah korban yang telah ditempah dan dibayar wang pendahuluan oleh pembeli.

“Kalau lembu korban berkenaan mati sebelum disembelih pada masanya, saya juga yang perlu menanggung kerugian dan memulangkan semula wang pendahuluan tersebut. Kadangkala rasa putus asa untuk meneruskan perniagaan ini tetapi rasa sayang pula kerana setiap tahun ada permintaan lembu korban,” katanya.

Mengulas tentang punca banjir kilat yang kerap berlaku di kampung itu, beliau berkata bencana itu akan berlaku setiap kali hujan lebat di kawasan tersebut dalam tempoh yang lama dan ada kalanya banjir berlaku akibat air hujan dari kawasan Sungai Udang turun ke kampung berkenaan.

Katanya beberapa usaha telah dilakukan pihak berkuasa termasuk menyelenggara dan mendalamkan sungai di kampung tersebut namun situasi itu belum ada penghujungnya.

“Memang kawasan ini pihak berkuasa telah maklum tentang banjir kilat yang kerap berlaku dan saya juga telah memohon bantuan bekalan dedak daripada Jabatan Perkhidmatan Veterinar namun sehingga kini belum diluluskan,” katanya.

Mohd Anuar berkata selain kandang lembunya, banjir kilat berkenaan juga turut memusnahkan tanaman sayur-sayuran dan padi yang diusahakan lebih 50 petani di kawasan berkenaan.

Tinjauan Bernama kira-kira 9 pagi tadi turut mendapati masih ada beberapa kawasan pertanian di kampung itu ditenggelami banjir kilat dan memusnahkan hasil tanaman petani.


MU ucap selamat tinggal Piala Malaysia

MELAKA United (MU) mengucapkan selamat tinggal terhadap aksi Piala Malaysia 2020 selepas tewas 1-2 pada pusingan pertama yang berlangsung di Stadium Hang Jebat, semalam.

MU yang beraksi di laman sendiri selaku pasukan pelawat terpaksa menelan kepahitan apabila dibolosi dua gol hasil jaringan Ifedayo Olusegun Omosuyi dan Sandro da Silva di setiap babak.

Walaupun cuba bangkit selepas ketinggalan dua gol, namun jaringan yang dihasilkan penyerang sensasi Melaka, Uche Agba tidak cukup untuk membantu kemaraan skuad Hang Tuah lebih jauh dalam saingan kali ini.

Dalam aksi yang berlangsung dalam suasana hujan renyai itu, MU bermula garang seawal wisel permulaan dibunyikan dengan melakukan beberapa asakan ke arah pintu gol lawan.

Hasilnya seawal minit kedua mereka memperoleh peluang terbaik membuka tirai jaringan dalam situasi kucar-kacir di hadapan pintu gawang yang dikawal Mohd. Khairulazhan Mohd Khalid.

Peluang keemasan Selangor hadir pada minit ke-11 selepas Wan Zack Haikal berjaya melepasi pertahanan MU, malangnya hantaran leretnya mencari Ifedayo Olusegun gagal disambar kemas.

Ia berpunca daripada serangan balas daripada trio Selangor dengan Sandro da Silva dan Wan Zack Haikal memainkan peranan besar apabila berjaya melorongkan bola kepada Ifedayo yang tidak dikawal dan berjaya menewaskan Khairul Fahmi Che Mat.

Namun mereka sekali lagi dikecewakan apabila Selangor berjaya menambah satu lagi jaringan hasil sepakan kencang Sandro yang berjaya membolosi gawang pada minit ke-51.

Bagaimanapun, hanya berselang empat minit selepas itu, Melaka berjaya merapatkan kembali jurang selepas hantaran Ahmad Syamim Yahya kepada Uche Agba berjaya diterjemahkan menjadi gol.

Peluang mereka hadir pada minit ke-62, selepas Sony Norde berjaya melepasi beberapa pemain Selangor, malangnya sepakan yang dilakukan hanya sedikit tersasar.


Piala FA: 100 bas bawa 4,000 penyokong JDT berlepas ke Bukit Jalil

JOHOR BAHRU, 10 September – Kira-kira 100 bas yang dianggarkan membawa 4,000 penyokong pasukan Johor Darul Ta’zim (JDT) dari seluruh daerah berlepas ke Stadium Nasional Bukit Jalil, Kuala Lumpur pagi ini untuk menyaksikan perlawanan akhir Piala FA.

Timbalan Presiden Kelab Penyokong Bola Sepak JDT Mohd Fadzli Sapie berkata para penyokong tidak sabar untuk menyaksikan pertembungan skuad Harimau Selatan menentang Terengganu FC (TFC) malam ini.

Beliau berkata kelab itu menyediakan 12 bas bagi membawa penyokong dari Stadium Tan Sri Dato’ Haji Hassan Yunos di Larkin, di sini yang berlepas pada 8 pagi tadi.

“Di Stadium Larkin (Stadium Tan Sri Dato’ Haji Hassan Yunos) sahaja kita menyediakan 12 bas dengan 455 penyokong… di Stadium Sultan Ibrahim (Iskandar Puteri) pun ada juga bagi membawa penyokong Boys Of Straits.

“Begitu juga penyokong di Muar, Segamat dan Tangkak… saya anggarkan lebih kurang 100 bas dari Johor ke Stadium Nasional Bukit Jalil pagi ini,” katanya kepada Bernama di pekarangan Stadium Tan Sri Dato’ Haji Hassan Yunos hari ini.

Mohd Fadzli berkata aspek keselamatan sentiasa menjadi keutamaan dan pihaknya telah bermesyuarat dengan pihak Liga Bolasepak Malaysia (MFL) bagi memastikan langkah keselamatan penyokong.

“Kita mahu elak provokasi dan perkara yang menimbulkan kemarahan, malah SOP untuk masuk stadium pun kita tekankan. Bagi saya penyokong JDT sangat berdisiplin tentang SOP dan keselamatan,” katanya.

“Kita mengharapkan kemenangan JDT malam ini, sebenarnya berapa banyak gol tidak menjadi perkara utama kerana jaringan yang berjaya dimasukkan ke gawang lawan itu lebih penting,” katanya.

Nur Ain Halim, 39, yang membawa dua anaknya bagi menyaksikan perlawanan itu berkata biar apa pun keputusan pada malam ini, penyokong JDT tetap teguh bersama pasukan dan akan terus memberikan sokongan moral.

“Saya dan anak-anak memang peminat tegar bola sepak dan sanggup ke stadium untuk tengok perlawanan. Kita memang mengharapkan kemenangan kepada JDT,” katanya.


Ragbi: Cabaran besar menanti skuad Rimau 7s

KUALA LUMPUR 13 Mei — Pasukan ragbi tujuh sebelah (7s) negara bakal berhadapan cabaran besar, sekiranya Ragbi Asia meneruskan kejohanan Siri Tujuh Sebelah Asia seperti yang dijadualkan pada Ogos ini.

Skuad Rimau 7s, yang layak ke Divisyen Utama 7s Asia 2020 itu selepas muncul Juara Trofi Asia 7s pada Ogos tahun lepas, bakal berentap menentang pasukan handalan rantau ini seperti juara enam kali, Jepun; juara tiga kali, Korea Selatan dan Hong Kong.

Bagaimanapun, skuad 7s berisiko tinggi untuk disingkirkan semula ke divisyen bawah jika menamatkan saingan di tempat terakhir daripada lapan pasukan bertanding, disebabkan tidak dapat berlatih secara berpasukan sejak dua bulan lepas sebagai langkah pencegahan COVID-19 dan pematuhan Perintah Kawalan Pergerakan (PKP).

Ketua Jurulatih Skuad Rimau 7s, Mohd Saizul Hafifi Mohd Noor berkata anak buahnya menjalani latihan secara dalam talian semasa PKP mula dikuatkuasakan pada 18 Mac, namun ia tidak sama dengan latihan melibatkan skil dan teknik secara berpasukan.

Mohd Saizul berkata oleh kerana kebanyakan pemain yang dipilih ke program di bawah Majlis Sukan Negara (MSN) pada kali ini merupakan pemain muda yang berusia antara 18 hingga 22 tahun, mereka memerlukan masa yang lama untuk menyesuaikan diri.

Beliau berkata antara cabaran utama kepada pemain adalah untuk kembali ke prestasi asal kerana latihan secara dalam talian tidak sama dengan latihan sebenar dan secara bersama pasukan.

Ini akan memakan masa untuk mereka mendapatkan rentak atau adaptasi corak perlawanan secara berpasukan nanti sementara latihan di rumah akan diteruskan sehingga PKPB (Perintah Kawalan Pergerakan Bersyarat) ditamatkan, katanya.

Kita tidak dapat kenal pasti tahap kecergasaan mereka. Harap fokus pemain selepas PKPB adalah untuk memberikan yang terbaik kepada pasukan dan mencapai prestasi maksimum mereka,” katanya ketika dihubungi Bernama.

Siri Tujuh Sebelah Asia dijadualkan bermula di Incheon, Korea Selatan pada 29-30 Ogos, diikuti Huizhou, China (12-13 Sept) dan Colombo, Sri Lanka (26-27 Sept).

Mohd Saizul, yang mengakui bahawa ragbi sebagai sukan kontak dan mempunyai risiko penularan COVID-19 pada masa ini, berkata pihaknya akan mematuhi prosedur operasi standard (SOP) daripada MSN, Kementerian Kesihatan dan Majlis Keselamatan Negara.

“Berkemungkinan besar kita akan memulakan latihan tanpa melibatkan sentuhan, seperti latihan berintensiti tinggi dan skil individu. Contohnya latihan menangkap, hantaran dan menyepak bola kerana sudah lama pemain tidak sentuh bola,” katanya.

Skuad Rimau 7s adalah pemenang pingat emas Sukan SEA 2017 di Kuala Lumpur, manakala pada edisi 2015 di Singapura dan 2019 di Filipina, skuad negara pulang dengan pingat perak.


Dua rentung treler terbakar di Lebuhraya Plus Seremban – Port Dickson

SEREMBAN, 20 Jan – Pemandu dan penumpang sebuah treler rentung akibat tersepit selepas kenderaan dinaiki terlanggar penghadang jalan sebelum terbakar di Kilometer (km) 259.6 Lebuhraya Utara Selatan arah Selatan, berhampiran susur masuk Plaza Tol Seremban-Port Dickson, dekat sini pagi tadi.

Ketua Polis Daerah Seremban ACP Nanda Maarof berkata dalam kejadian kira-kira pukul 9 pagi itu, identiti kedua-dua mangsa yang menaiki treler jenis Volvo membawa muatan biji plastik itu masih belum dapat dikenal pasti.

“Siasatan awal mendapati treler yang dalam perjalanan dari Klang menuju ke Senawang itu dipercayai telah hilang kawalan dan terbabas ke lorong kanan, sebelum melanggar penghadang jalan serta terbakar sepenuhnya. Kesesakan kira-kira 6km berlaku akibat insiden berkenaan,“ katanya dalam kenyataan hari ini.


‘Saya akur keputusan bertanding PRN atau sebaliknya’ – Mas Ermieyati

LENDU 29 Okt – “Saya akur kepada keputusan pucuk pimpinan sama ada bertanding atau sebaliknya dalam Pilihan Raya Negeri (PRN),” kata Ahli Parlimen Masjid Tanah, Datuk Mas Ermieyati Samsudin.

Ketua Bersatu Bahagan Masjid Tanah itu berkata, beliau sanggup menerima apa sahaja keputusan pemimpin Bersatu, khususnya Presiden Bersatu, Tan Sri Muhyiddin Yassin mengenai aspek berkeaan.

Beliau berkata demikian selepas menyampaikan sumbangan Deepavali kepada 200 anggota komuniti India dalam Parlimen Masjid Tanah di Dewan Kompleks Sukan Masjid Tanah, di sini.

Diminta mengulas mengenai desas-desus di peringkat akar umbi yang kebanyakan pihak dikatakan sedia memberi sokongan jika beliau mencabar pemimpin UMNO terbabit, Mas Ermieyati berkata:

Antara lain desas-desus politik yang bertiap kencang sejak beberapa hari lalu itu ialah Mas Ermieyati akan memberi cabaran kepada pemimpin berkenaan walau ke mana sahaja pemimpin itu bertanding pada PRN Melaka 20 November ini.

Mas Ermieyati adalah bekas Ketua Puteri UMNO dan keluar daripada parti itu pada 1 Julai 2018, iaitu dua bulan selepas
Pilihan Raya Umum Ke-14 (PRU-14) sebelum mengemukakan borang keahlian BERSATU kepada Pengerusi BERSATU ketika itu, Tun Dr Mahathir Mohamad pada pertengahan Disember 2018.

Mas Ermieyati, 45, yang memenangi kerusi Parlimen Masjid Tanah pada PRU-13 atas tiket Barisan Nasional (BN), disahkan
sebagai ahli Bersatu Cawangan Ramuan Cina Kecil, Masjid Tanah pada 31 Disember 2018.


Ibu bapa perlu bersama pihak sekolah bentuk kemenjadian pelajar – KM

LENDU 23 Julai – Ibu bapa perlu memainkan peranan penting dan berganding bahu bersama pihak sekolah khususnya para guru dalam memastikan kemenjadian pelajar mencapai kecemerlangan dalam pendidikan.

Ketua Menteri Datuk Seri Utama Sulaiman Md Ali berkata, peranan itu penting bagi mendukung enam ‘Aspirasi Murid’ iaitu Pengetahuan, Kemahiran Berfikir, Kemahiran Memimpin, Kemahiran Dwibahasa, Etika dan Kerohanian serta Identiti Nasional.

“Keseluruhan aspirasi ini perlu dicapai supaya Pelan Pembangunan Pendidikan 2013-2025 yang telah dirancang oleh kerajaan berjaya, sekali gus dapat melahirkan individu pelajar yang mempunyai keterampilan dan bersahsiah terpuji.

“Adalah tidak adil untuk kita sebagai ibu bapa hanya melepaskan tanggungjawab itu sepenuhnya ke atas bahu guru dan pihak sekolah semata-mata,” katanya.

Beliau berkata demikian selepas merasmikan Mesyuarat Agung Persatuan Ibu Bapa dan Guru (PIBG) Sekolah Kebangsaan Durian Daun (K) (SKDDK) Kali Ke-48 Tahun 2022, di sini hari ini.

Terdahulu, beliau turut menyatakan amat berbesar hati dengan jemputan berkenaan memandangkan beliau merupakan bekas pelajar yang pernah menuntut di sekolah itu.

Tambah Sulaiman, bagi mendukung hasrat melahirkan generasi berjaya di masa depan, PIBG juga perlu memainkan peranan sebagai pemudah cara agar kecemerlangan pelajar dapat dicapai.

“Dalam konteks ini, PIBG perlulah bertindak sebagai pemudah cara agar kedua-dua pihak iaitu pihak sekolah dan ibu bapa dapat memahami peranan masing-masing, seterusnya menyumbang ke arah usaha untuk mencapai kejayaan bersama,” katanya lagi.


Melaka rangkul tiga anugerah emas pelancongan

SARAWAK 23 Oktober – Melaka merangkul tiga Anugerah Emas pada Malam Anugerah Emas Majlis Pelancongan Malaysia (MTC) yang berlangsung di Borneo Convention Centre Kuching (BCCK), malam tadi.

Pengiktirafan terbesar yang dirangkul ialah Gold Award World Tourism Heritage yang diterima Exco Pelancongan, Warisan dan Kebudayaan Datuk Muhammad Jailani Khamis mewakili Kerajaan Negeri Melaka.

Homestay Ayer Limau merangkul Gold Award Homestay Programme, manakala Majestic Hotel Resort Melaka meraih Gold Award Heritage Resort pada majlis itu.

“Penggiat pelancongan sama ada di pihak agensi kerajaan mahupun swasta telah bersama-sama berganding bahu memulihkan aktiviti pelancongan selepas pandemik COVID-19 dalam memastikan pelancongan Negeri Melaka terus maju dan unggul di mata dunia,” kata kenyataan itu.

Untuk rekod, Majlis Anugerah Emas MTC diadakan pada setiap tahun bagi memberi penghargaan dan penghormatan tertinggi kepada ‘adiwira’ industri pelancongan sama ada individu atau organisasi yang memainkan peranan penting dalam kejayaan industri pelancongan di negara ini.


Intipati Bajet 2023

KUALA LUMPUR, 7 Okt – Berikut ialah intipati Bajet 2023 yang dibentangkan oleh Menteri Kewangan Tengku Datuk Seri Zafrul Tengku Abdul Aziz di Parlimen hari ini.


Tanah runtuh: Angka korban meningkat 21 orang

Beliau berkata 12 lagi mangsa masih belum ditemukan dan kerja-kerja mencari dan menyelamat (SAR) masih diteruskan sehingga kini oleh agensi penyelamat.

Katanya, Polis Diraja Malaysia (PDRM)dan Jabatan Bomba dan Penyelamat Malaysia (JBPM) serta semua agensi penguat kuasa telah dimobilisasi sepenuhnya bagi usaha mencari dan menyelamat.

“Saya sebagai Pengerusi Jawatankuasa Bencana Pusat akan terus memantau bersama ketua agensi di tempat ini dari semasa ke semasa dan akan memaklumkan pihak media dan khalayak ramai mengenai perkembangan kejadian ini,” katanya.

Beliau berkata demikian selepas melawat dan mendengar taklimat berhubung insiden berkenaan yang turut dihadiri Menteri Kerja Raya, Datuk Seri Alexander Nanta Linggi dan Timbalan Menteri Kewangan, Datuk Seri Ahmad Maslan.

Menurut dapatan awal daripada siasatan Jabatan Kerja Raya dan Jabatan Mineral dan Galian (JMG), Ahmad Zahid berkata beliau dimaklumkan terdapat dua aliran air bawah tanah di lokasi runtuhan.

Insiden sekitar jam 2.42 pagi hari ini di tapak perkhemahan Father’s Organic Farm melibatkan runtuhan sepanjang hampir 300 meter dan setinggi 70 meter.

Operasi SAR giat dilakukan sejak awal pagi tadi melibatkan Unit Anjing Pengesan (K9) dan Unit Bantuan Perkhidmatan Kecemasan (EMRS) dari Balai Bomba dan Penyelamat (BBP) Bukit Sentosa, Ampang, Pandan, Kota Anggerik, Kajang dan Andalas serta Pasukan Khas Taktikal Operasi Penyelamat Malaysia (STORM). – BERNAMA


Pandang serius isu jenayah seksual kanak-kanak di alam siber

KUALA LUMPUR, 29 Mei – Kementerian Pembangunan Wanita, Keluarga dan Masyarakat, memandang serius dapatan Polis Diraja Malaysia (PDRM) yang menerima puluhan ribu alamat protokol internet (IP), yang disyaki berkongsi kandungan lucah golongan kanak-kanak di internet.

Menterinya Datuk Seri Rina Mohd Harun berkata kes berkenaan memerlukan kerjasama segenap anggota masyarakat, untuk sama-sama mencegah dan melindungi kanak-kanak di negara ini.

Sehubungan itu, beliau berkata pihaknya menerusi agensi Lembaga Penduduk dan Pembangunan Keluarga Negara (LPPKN), akan melaksanakan advokasi dan program peningkatan kesedaran kepada ibu bapa, supaya cakna mengenai ancaman dunia siber bersama CyberSecurity Malaysia.

“Banyak lagi kerjasama yang dijalankan bersama Cybersecurity, bagi menyediakan persekitaran siber yang selamat dan kalis ancaman untuk kanak-kanak. Kami akan berkerjasama sebagai satu pasukan.

“Saya dan kementerian akan terus mempergiatkan usaha memastikan persekitaran siber yang selamat, agar kanak-kanak di negara ini tidak terdedah pelbagai risiko di alam siber, termasuk dieksplotasi dan pornografi,” katanya dalam kenyataan selepas membuat lawatan ke CyberSecurity Malaysia.

Rina berkata, selain mengadakan pertemuan dan perbincangan dengan Bahagian Siasatan Jenayah Seksual, Wanita dan Kanak-kanak (D11), beliau turut mengadakan perbincangan khas melibatkan Suruhanjaya Komunikasi dan Multimedia dan Jawatankuasa Tindakan Bersepadu Pengurusan Isu Kanak-Kanak di Media Sosial, berhubung isu berkenaan.

Beliau berkata pertemuan turut diadakan dengan CyberSecurity Malaysia untuk menangani isu tersebut yang perlu ditangani segera secara sistematik, terurus dan terancang.

Media sebelum ini melaporkan sejak 2017 hingga Mac tahun ini, PDRM menerima 93,368 alamat IP yang disyaki terlibat melakukan kegiatan itu, daripada sistem perkongsian maklumat yang dianggotai antaranya Polis Antarabangsa (Interpol), Biro Siasatan Persekutuan (FBI) Amerika Syarikat dan National Center For Missing and Exploited Children.

Terdahulu dalam lawatan itu, Rina turut melawat Makmal Forensik Digital, Makmal MyCERT dan meninjau CyberSAFE L.I.V.E, iaitu galeri yang mendapat pengiktirafan Malaysia Book of Records sebagai ‘Galeri Keselamatan Siber Pertama’ di Malaysia.

Ketua Pegawai Eksekutif CyberSecurity Malaysia Datuk Ts Dr Amirudin Abdul Wahab dan pasukannya turut menerangkan mengenai pengoperasian agensi berkenaan, yang dilengkapi teknologi terkini. – BERNAMA


Buku Statistik Subnasional ‘permata’ pembangunan negeri

AYER KEROH 12 September – Buku Statistik Subnasional DUN yang disediakan Jabatan Perangkaan Malaysia (DOSM) mampu membantu setiap Dewan Undangan Negeri (DUN) di Melaka merancang pembangunan bersesuaian.

Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh berkata, segala data yang diwartakan dalam buku itu juga dapat membantu setiap wakil rakyat menilai dan meneliti segala keperluan asas yang diperlukan rakyat di kawasan masing-masing.

“Data ini untuk kerajaan pusat atau negeri memastikan bahawa dapatan ditunjukkan dalam buku yang diwartakan ini digubal dan menjadi satu dasar pembangunan atau penyampaian maklumat.

“Terima kasih kepada DOSM menyediakan data menerusi buku tersebut untuk diedarkan di semua peringkat nasional, parlimen, Dewan Undangan Negeri (DUN) dan seluruh daerah di peringkat negeri.

“Ini memudahkan pembuat dasar melaksanakan pembangunan baharu dalam setiap kawasan, data ini satu benda terperinci meliputi taburan penduduk, keperluan asas dan infrastruktur yang disampaikan kepada rakyat,” katanya.

Beliau berkata demikian pada sidang media selepas mewakili Ketua Menteri Datuk Seri Utama Sulaiman Md Ali merasmikan Siri Jelajah Penemuan Utama Banci Malaysia 2020 dan Sosioekonomi 2021 Negeri Melaka di sebuah hotel, di sini, hari ini.

Hadir sama Exco Hal Ehwal Wanita, Pembangunan Keluarga dan Kebajikan, Datuk Kalsom Noordin; Ketua Perangkawan Malaysia, Datuk Seri Dr Mohd Uzir Mahidin dan Pegawai Kewangan negeri, Datuk Salhah Salleh.

Sementara itu, Dr Mohd Uzir berkata perangkaan data yang disediakan DOSM ibarat permata yang bernilai untuk membantu sesebuah negeri dalam merancang segala keperluan dan masa hadapan rakyat yang lebih baik.

“Data ni kalau kita betul-betul guna dia akan jadi ‘diamond’, ia satu benda yang mempunyai nilai, jadi kalau kita tak pandai guna ia akan menjadi perkara yang tiada nilai.

“Data akan memberitahu apa yang kita perlu lakukan, kita boleh buat kajian faktor-faktor krisis semasa di semua peringkat pentadbiran, wakil rakyat sangat memerlukan data ini untuk segala penambahbaikan,” katanya.


Pemandu bas dihukum gantung atas kesalahan bunuh teman wanita

JOHOR BAHRU 4 Feb. – Seorang pemandu bas dijatuhi hukuman mati oleh Mahkamah Tinggi, di sini, hari ini setelah didapati bersalah membunuh teman wanitanya di Taman Scientex dekat Pasir Gudang lima tahun lepas.

Pesuruhjaya Kehakiman Dr Shahnaz Sulaiman menjatuhkan hukuman itu ke atas M. Siva Sangker, 37, selepas mendapati pihak pembelaan gagal menimbulkan keraguan munasabah pada akhir kes pembelaan.

Dalam penghakimannya, Shahnaz berkata hujah pihak pembelaan yang mengatakan tertuduh tidak berada di tempat kejadian sebaliknya berada di Masai serta menafikan mempunyai motif untuk bunuh mangsa kerana beliau dan mangsa adalah kawan baik adalah bersifat penafian semata-mata dan bersifat suatu yang difikirkan kemudian.

Beliau berkata tiada saksi yang melihat tertuduh berada di Masai seperti dakwaannya dan pembelaan itu juga tidak ditimbulkan semasa kes pendakwaan.

Menurutnya lagi, keterangan isteri dan pakcik tertuduh juga tidak menyokong keterangan yang dikemukakan dan kedua-dua saksi itu tidak dapat mengesahkan keberadaan tertuduh semasa kejadian pembunuhan berlaku.

Siva Sangker yang kelihatan tenang sejurus keputusan disampaikan didakwa membunuh V. Durga Devi, yang pada ketika itu berusia 23 tahun di Jalan Kancil 1, Taman Scientex, Pasir Gudang pada 12.15 tengah hari, 21 November 2016.

Pendakwaan yang dikendalikan Timbalan Pendakwa Raya Suriani Ujang mengemukakan 23 saksi sepanjang perbicaraan manakala tertuduh diwakili peguam, G.K Sritharan dan P. Rajagunaseelan mengemukakan tiga saksi.

Mangsa, pekerja pembersihan di Lapangan Terbang Antarabangsa Changi, Singapura, ditemui mati di tempat kejadian akibat cedera parah di kepala, leher dan kedua-dua belah tangan akibat ditetak di tepi jalan.


Kes COVID-19, kadar kemasukan ke hospital dijangka menurun Ogos ini

PUTRAJAYA 25 Julai- Kes COVID-19 serta kadar kemasukan ke hospital dijangka menurun bulan hadapan (Ogos), apabila 40 peratus populasi penduduk dewasa di negara ini lengkap divaksinasi, kata Menteri Penyelaras Program Imunisasi COVID-19 Kebangsaan (PICK) Khairy Jamaluddin.

Beliau berkata, penggunaan vaksin mampu mencegah kesan teruk apabila dijangkiti COVID-19 dan kadar kemasukan ke hospital untuk warga emas juga telah menunjukkan trend penurunan.

Berdasarkan data dari Hospital Sungai Buloh, katanya kadar kemasukan ke hospital untuk warga emas bagi kategori 4 dan 5, menunjukkan trend penurunan selaras pelaksanaan Fasa 2 PICK.

“Vaksin COVID-19 sememangnya alat perlindungan penting kepada manusia dalam berdepan virus SARS-CoV-2,” katanya dalam temu bual bersama media secara maya baru-baru ini.

“Mungkin ada yang tidak mahu menerima vaksin sebab ingin ambil ubat yang lain-lain, tetapi apabila diumumkan apa yang dibenarkan sekiranya lengkap vaksinasi, lebih ramai akan tampil untuk divaksinasi,” katanya.

Mengenai keperluan untuk suntikan ketiga vaksin (booster) di negara ini, beliau berkata perkara tersebut akan dikemas kini dalam mesyuarat Jawatankuasa Khas Jaminan Akses Bekalan Vaksin COVID-19 (JKJAV) pada minggu hadapan.

Katanya beliau difahamkan ‘technical working group’ yang dipengerusikan Pengarah Institut Penyelidikan Klinikal, Institut kesihatan Negara (NIH) Dr Kalaiarasu M. Peariasamy, akan buat beberapa syor berkenaan ‘booster shot’.

Dalam pada itu, Khairy berkata pihaknya telah meminta Institut Keselamatan dan Kesihatan Pekerjaan Negara (NIOSH), untuk memeriksa aspek pengudaraan di semua pusat pemberian vaksin (PPV) di seluruh negara bagi mengelakkan berlakunya penularan wabak COVID-19 di PPV.


Jemaah Malaysia pulang ke tanah air bermula 17 Julai

Menteri di Jabatan Perdana Menteri (Hal Ehwal Agama) Datuk Idris Ahmad berkata penerbangan terakhir pula dijangka pada 12 Ogos iaitu selepas kumpulan jemaah terbabit selesai menziarahi Madinah.

“Seramai 14,305 jemaah negara telah mengerjakan haji dan mereka terdiri daripada 85 peratus di bawah pakej muassasah dan 15 peratus di bawah pakej Pengelola Jemaah Haji (PJH) yang berlesen di bawah Lembaga Tabung Haji (TH).

“Tahniah saya ucapkan kepada pengurusan TH yang telah melaksanakan peranan mengendalikan jemaah haji Malaysia dengan cemerlang,” katanya kepada pemberita, di sini, hari ini.

Idris berkata tamat musim haji tahun ini, TH akan terus membuat persiapan untuk musim haji tahun 2023 dan beliau yakin agensi itu akan mempertingkatkan perkhidmatan serta menambah baik gerak kerja demi kebaikan jemaah.

Katanya, beberapa perkara telah dibincangkan bersama kerajaan Arab Saudi terutama membabitkan kos mengerjakan ibadah itu yang naik secara mendadak baru-baru ini.

“Pada minggu lepas saya dapat berjumpa dengan Menteri Haji dan Umrah Arab Saudi Dr Tawfiq Fawzan Al-Rabiah dan di dalam pertemuan itu juga saya berkongsi kerisauan jemaah dan juga TH tentang kenaikan kos menunaikan haji.

“Kos haji pada tahun ini yang pada mulanya dianggarkan sebanyak RM25,540 sebenarnya telah naik kepada RM28,000 bagi seorang jemaah. Ini disebabkan beberapa caj baru dan peningkatan kos sedia ada oleh syarikat pengurusan muassasah serta agensi-agensi lain di Arab Saudi,” katanya.

Keadaan inflasi yang berlaku di seluruh dunia turut menjadi kerisauan beliau terutama dalam urusan ibadah haji dan pihak TH perlu menerima realiti bahawa kenaikan kos berlaku setiap tahun.

“Apa yang pasti ialah kita akan meneruskan bantuan kewangan haji kepada bakal jemaah yang memerlukan, tetapi kepada bakal haji yang memang mampu saya syorkan untuk membayar penuh kos haji atau kalau mahu boleh pilih pakej swasta,” katanya.